Deklarasi Pemimpin dan NGO-NGO Pelbagai Agama Menjelang PRU15

Pemimpin agama dan NGO-NGO pelbagai agama terpanggil untuk menyatakan beberapa perkara yang kami anggap sangat perlu untuk kepentingan rakyat dan negara menjelang Pilihan Raya Umum ke-15 ini. Kami berpendapat satu pembaharuan perlu dilaksanakan segera ke atas pengendalian sistem demokrasi berparlimen berdasarkan raja berperlembagaan kita. Sebahagiannya ada dihuraikan dalam 8 deklarasi yang disebutkan di bawah.

Kami menganggarkan mewakili sekurang-kurangnya 5 juta ahli dan penyokong yang juga merupakan bakal pengundi PRU15.

Deklarasi ini akan diutuskan kepada semua Ketua parti politik yang bertanding dalam PRU15 untuk mendapat sokongan dan janji terima pakai 8 syor kami. Satu sidang media akan diadakan tiga hari sebelum hari mengundi untuk mengumumkan maklum balas dari pemimpin-pemimpin tersebut.

Kenyataan yang datang daripada gabungan agama pastinya akan menyebut keperluan untuk bertoleransi dan menghormati di antara penganut agama (dan kaum), terutamanya di tengah kempen politik yang hangat. Seperti lazimnya, kempen yang menggunakan “racial cards” atau politik identiti dan membeli undi akan digunakan untuk meraih undi.

Kajian 25 tahun “identity politics” membuktikan ada kaitan positif (positive correlation) dengan korupsi yang endemik. Korupsi dalam semua bentuk perlu dihapuskan. Satu budaya baru yang benci dan jijik kepada rasuah seperti benci dan jijik kepada dadah perlu dipupuk.

DYMM Sultan Perak, Sultan Nazrin Muizzuddin Shah dalam pelancaran buku Tan Sri Dr Kamal Hassan – Korupsi dan Kemunafikan dalam Politik Melayu, bertitah, rasuah di Malaysia ada pada skala bahaya, mengakibatkan pembangunan yang tidak lestari, pencemaran alam sekitar, membantutkan pertumbuhan ekonomi, rakyat tidak mendapat perkhidmatan, pengagihan kekayaan yang tidak seimbang dan ketirisan khazanah negara.

Walaupun agama akan sentiasa memainkan peranan utama dalam politik Malaysia, isu agama masih boleh ditangani dengan menghormati sesama insan, dan tanpa merampas, menindas atau menafikan hak sesiapa.

Deklarasi ini merujuk juga kepada Sabah dan Sarawak sebagai sebahagian hakiki Negara kita dan hak semua rakyat, termasuk Orang Asli dan Orang Asal Sarawak dan Sabah. Parti Politik dan calon-calon mesti melanggan konsep menyeluruh dan bukan semata-mata bersifat parokial atau serantau dalam komitmen mereka kepada Negara.

Deklarasi Pemimpin dan NGO-NGO Pelbagai Agama Menjelang PRU 15

1. Kami menyeru kepada pemimpin politik negara dari semua parti, baik dari pihak pemerintah mahupun pembangkang, supaya menghormati keluhuran Perlembagaan Persekutuan dan kedaulatan undang-undang.

Perkara ini perlu dipelihara dan dihormati memandangkan Perlembagaan Persekutuan merupakan rujukan perundangan tertinggi negara.

Undang-undang negara perlulah dihormati oleh semua pihak, lebih-lebih lagi dalam keghairahan berkempen semasa PRU-15 nanti. Keluhuran perlembagaan dan kedaulatan undang-undang adalah syarat dan keperluan kepada keamanan negara yang menjamin ketatasusilaan dan kesejahteraan masyarakat pasca PRU-15.

2. Kami menuntut agar para pemimpin politik memastikan supaya konsep pengasingan kuasa antara cabang-cabang Eksekutif, Legislatif dan Kehakiman dikekalkan dan diamalkan dengan setulusnya. Ketiga-tiga cabang ini merupakan komponen utama yang membentuk struktur Demokrasi Berperlembagaan Negara yang perlu terus diperkasakan.

3. Kami menuntut agar berlaku pemisahan kuasa antara Pendakwa Raya Negara dan Peguam Negara. Ini bagi memastikan kuasa pendakwaan bebas dari pengaruh pihak Eksekutif.

Perkara ini adalah bagi mengelakkan berlakunya penumpuan kuasa mutlak hanya terletak di tangan individu atau pihak-pihak tertentu yang boleh menjurus kepada salah guna kuasa.

4. Kami menuntut semua institusi dan agensi semak imbang dan penguatkuasaan bebas, tegas dan berintegriti. Setiap ketua institusi ini perlu dilantik oleh Parlimen setelah dinilai Jawatankuasa Khas Parlimen dan dengan itu bebas dari pengaruh Eksekutif.

Hanya dengan institusi yang bebas, tegas dan adil, bahana rasuah dan salah guna kuasa dapat dibanteras dengan berkesan.  Budaya rasuah di peringkat elit dan yang berkuasa boleh dibanteras dengan adanya Akta Pendanaan Politik supaya boleh dipantau dan dikawal rapi. Begitu juga dengan penghapusan tender runding terus kecuali dalam perkara-perkara yang telah ditetapkan dalam arahan Perbendaharaan.

5. Kami menyeru agar semua pihak menjunjung sebuah demokrasi yang matang, supaya rakyat yang merupakan para pengundi diberi maklumat dan fakta yang secukupnya daripada semua pihak yang bertanding dalam PRU-15 kelak. Ini akan membolehkan rakyat membuat penilaian sebaiknya dan seterusnya membuat pilihan yang terbaik, serta para pemimpin dapat melaksanakan manifesto seperti yang dijanjikan.

Dengan ini, semua calon dan parti perlu diberi ruang  yang cukup dalam media kerajaan dan swasta untuk menyampaikan mesej dan manifesto masing-masing kepada pengundi.

6. Kami menggesa Suruhanjaya Pilihan Raya (SPR) memastikan pilihan raya dijalankan dengan telus, bersih dan adil mengikut lunas-lunas undang-undang bagi memastikan suara dan aspirasi rakyat Malaysia benar-benar dapat diterjemahkan melalui pilihan raya ini. Salah guna aset kerajaan dalam berkempen untuk parti adalah satu kesalahan yang perlu dielak. Begitu juga usaha menabur duit rasuah politik perlu dipantau dan diambil tindakan.

7. Kami mencadangkan supaya debat terbuka diadakan segera di antara calon-calon parti-parti politik, khususnya di peringkat nasional untuk memberi peluang kepada semua parti mengemukakan manifesto dan kelebihan masing-masing. Hanya dengan debat atau dialog terbuka, kebolehan dan ilmu seseorang calon boleh dinilai dengan baik. Rakyat tidak boleh di selewengkan dengan penipuan kerana ada naratif balas yang boleh menyerlahkan hakikat kebenaran.

8. Kami mengingatkan semua parti supaya berhati-hati memilih calon yang bakal bertanding serta memastikan agar  hanya calon-calon yang berintegriti dan kompeten  sahaja diketengahkan dalam pilihanraya akan datang. Pengundi perlulah menunaikan tanggung jawab menolak calon yang terpalit dengan rasuah, salah guna kuasa dan yang mempamerkan kekayaan yang luar biasa.

Kami, pemimpin dan NGO-NGO pelbagai agama seluruh negara dengan penuh harapan menyeru pengundi-pengundi PRU 15 ini untuk keluar mengundi  beramai-ramai melaksanakan tanggung jawab membuat pilihan bijak mengangkat calon-calon dan parti politik yang menyokong syor kami untuk pembaharuan segera landskap politik dan institusi semak imbang dan kuat kuasa negara di abad ke-21 ini.

Politik atau siasah adalah proses dan cara membuat keputusan untuk sesuatu kumpulan ke arah kebaikan rakyat, khususnya generasi masa hadapan. Memberikan keselesaan, keadilan, kesejahteraan, keselamatan dan peluang pekerjaan kepada rakyat. Pembolotan khazanah dan penyalahgunaan kuasa tidak boleh diterima dan dibudayakan.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Dr Parid dipilih semula sebagai Presiden IKRAM

DPN juga telah memilih Prof. Madya Hj Badlishah Sham Baharin sebagai Timbalan Presiden, manakala Datin Paduka Hjh Che Asmah Ibrahim dan Ustaz Hj Burhanuddin Lukman sebagai Naib Presiden. Berikut adalah Jawatankuasa Pusat (JKP) yang telah dipilih:

Presiden: Dr Hj Mohd Parid Sheikh AhmadTimbalan Presiden: Prof. Madya Hj Badlishah Sham BaharinNaib Presiden:Datin Paduka Hjh Che Asmah IbrahimUstaz Hj Burhanuddin Lukman

Ahli Jawatankuasa:Hi Zaid KamaruddinHj Shahrul Aman Mohd SaariProf. Dr Hj Omar YaakobProf. Madya Hj Ainullotfi Abdul LatifHj Muhammad Nicholas Syslvester AbdullahTn. Jusni YusoffDr Hj Mohd Alauddin Mohd AliHj Nahar Md Nor

Jawatan Setiausaha Agung, Bendahari dan Penolong Setiausaha Agung akan dipilih dari kalangan JKP. Presiden akan melantik 10 JKP tambahan dalam masa terdekat bagi melengkapkan JKP IKRAM Sesi 2018-2022.

Berikut adalah keputusan pemilihan bagi Jawatankuasa Wanita Pusat:

Ketua Wanita: Ustazah Sallawahiu Mohd SallehTimbalan Ketua Wanita: Prof. Madya Dr Sabariah BaharunNaib Ketua Wanita: Prof. Madya Dr Roohaida OthmanDr Diana Katiman

Ahli Jawatankuasa:Dr Normah AbdullahHjh Mahayati Ibrahim

Sementara itu, Prof. Madya Dr Zulfakar Ramlee telah terpilih sebagai Yang Dipertua DPN bagi sesi 2018-2022. Timbalan Yang Dipertua DPN pula Ir Hj Fuad Abas, manakala Setiausaha DPN yang dipilih adalah Hj Mohd Hasyahril Mohd Hashim.


Perang lidah dan hegemoni China, AS

Pada Selasa, negara China menuduh Amerika Syarikat menggunakan undang-undang untuk memperkuat hegemoni sebagai tindak balas kepada kritikan terhadap Naib Presiden AS, Kamala Harris ketika lawatannya ke Singapura.

Harris yang sedang dalam jelajah Asia sebagai sebahagian daripada usaha Washington untuk memperkuat pakatannya di hadapan China, menuduh Beijing melakukan intimidasi dan tekanan ke atas negara-negara yang terletak di Laut China Selatan.

“Beijing terus melakukan tekanan, paksaan dan intimidasi serta menuntut sebahagian besar Laut China Selatan,” katanya dalam ucapan yang menggariskan objektif utama dasar pemerintahan Biden terhadap Asia.

Wakil Presiden AS itu menekankan bahawa negaranya berada di satu pihak dengan sekutu bersama rakannya dalam menghadapi cabaran ini.

“Amerika Syarikat memfitnah, menindas dan menakut-nakutkan negara lain, tanpa membayar pampasan,” kata jurucakap Kementerian Luar Negeri China, Wang Wenbin.

Berikutan itu, tambah beliau semasa sidang media, Amerika Syarikat selalu menggunakan undang-undang untuk membenarkan egoisnya dan memperkuatkan kuasa hegemoni.

“Tetapi berapa banyak negara yang masih mempercayai ini, dengan memperhatikan bahawa keadaan di Afghanistan jelas menunjukkan konsep undang-undang yang dilaksanakan Amerika Syarikat.”

Negara yang dipanggil Zhongguo (Kerajaan tengah) oleh rakyatnya itu, menuntut sebahagian besar laut yang kaya dengan sumber asli, yang melaluinya trilion dolar perdagangan maritim mampu diperolehi setiap tahun.

Namun, empat negara Asia Tenggara (Brunei, Malaysia, Filipina dan Vietnam) serta Taiwan mempunyai tuntutan berdaulat mengenai apa yang diinginkan negara itu.

Ketegangan telah meningkat dalam beberapa bulan terakhir ini antara Beijing dan negara-negara yang menentang tuntutannya di Laut China Selatan.

Manila pula menyatakan kemarahannya setelah melihat ratusan kapal China di zon ekonomi eksklusif, sementara Malaysia mengerahkan pesawat mengejar untuk mengesan pesawat ketenteraan China yang masuk berhampiran pesisirnya.

Kunjungan wakil Presiden AS ke wilayah itu dilakukan setelah lawatan oleh Setiausaha Pertahanan Lloyd Austin, yang mengecam keras tuntutan China di wilayah yang dipertikaikan itu.

Krisis di Afghanistan telah menguatkan keraguan tentang ketahanan sokongan Washington terhadap rakan kongsinya, dan menampakkan bayangan bagaimana lawatan Harris ke Asia Tenggara.

Harris memulakan ucapannya semalam (24 Ogos) dengan menyentuh tentang Afghanistan, “Kami bersama Afghanistan yang terancam.”

Selepas berucap, beliau mengadakan perbincangan dengan ahli perniagaan terkemuka mengenai masalah rantaian bekalan. Seterusnya, beliau merancang untuk ke Vietnam di mana beliau akan bertemu dengan pegawai kanannya di sana, hari ini (Rabu).

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kemalangan Musim Perayaan: Tawa Bertukar Air Mata

Sebut saja cuti, perasaan gembira dan ceria akan menyinggah diri. Apatah lagi cuti perayaan, sudah terbayang kegembiraan berkumpul bersama kaum keluarga, sanak saudara dan kawan-kawan.

Persediaan tentunya sudah lama dibuat untuk menyambut ketibaan perayaan yang dibayangi dengan suasana penuh keriangan dan gelak tawa.

Namun sedihnya, sering kali cuti perayaan diselangi dengan berita tragedi kemalangan jalan raya yang turut meragut nyawa.

Berdasarkan statistik Op-Selamat ke-19 yang dijalankan pada cuti perayaan Tahun Baru Cina yang lepas, sebanyak 1,445 kemalangan direkodkan menjelang hari kelima operasi di seluruh negara. Kemalangan melibatkan kereta sahaja adalah sebanyak 75.99 peratus.

Statistik untuk tempoh lima hari adalah angka yang tinggi. Menurut Ketua Penolong Pengarah Jabatan Siasatan dan Penguatkuasaan Trafik Bukit Aman, Superintenden Dr Bakri Zainal Abidin, pada tahun 2022, dianggarkan berlaku satu kematian akibat nahas jalan raya bagi setiap 84 minit.

Tentunya ini adalah nilai yang menggertakkan jiwa apabila jalan raya menjadi tempat yang mengancam nyawa. Sepatutnya ini menimbulkan kesedaran kepada para pengguna jalan raya untuk lebih berwaspada semasa memandu. Malangnya, ini tidak berlaku.

Disebabkan sikap tidak endah ini juga, berita kemalangan yang banyak sudah tidak lagi menggemparkan, seolah-olahnya menjadi suatu kebiasaan yang dijangka akan berlaku setiap kali menjelang musim perayaan.

Berdasarkan analisis kajian dan laporan yang pernah dibuat, punca utama kemalangan sering kali dikaitkan dengan kecuaian pemandu atau masalah teknikal kenderaan. Ini termasuk cuai ketika melintas jalan, tidak memberi signal lampu isyarat ketika menukar lorong atau masuk simpang.

Turut menjadi punca ialah memandu ketika mengantuk atau keletihan, berlumba, tidak mengikut lampu isyarat dan mengekori kenderaan dengan rapat.

Selain itu, faktor seperti memandu dalam keadaan mabuk atau disebabkan penggunaan dadah turut mempengaruhi kadar kecelakaan jalan raya.

Saban tahun, sambutan perayaan tidak pernah sunyi dari berita kemalangan. Justeru itu, semua orang tanpa terkecuali harus sedar akan bahaya kemalangan di jalan raya dan melakukan semua hal bagi mengelakkannya dari terjadi.

Keselamatan adalah prioriti utama dan tidak harus dikompromi dengan risiko kehilangan nyawa atau kecederaan yang serius.

Amalkan pemanduan yang berhemah, utamakan keselamatan dan sentiasa mematuhi peraturan jalan raya bagi mengelak daripada terjadinya kemalangan.

Satu lagi kemalangan yang sinonim dengan musim perayaan ialah kemalangan melibatkan mercun. Belum sempat lagi masuk perayaan Aidilfitri, sudah ada kes kemalangan melibatkan mercun dilaporkan semasa bulan Ramadan.

Pada 6 April lalu, seorang remaja lelaki 13 tahun dilaporkan mengalami kecederaan pada mata kanan gara-gara bermain mercun yang telah diubah suai di Kuala Nerus, Terengganu.

Empat hari kemudian, juga di Kuala Nerus, seorang lelaki 27 tahun putus tangan kiri dan sebahagian jari tangan kanan, serta cedera beberapa bahagian badan akibat bermain mercun buatan sendiri.

Penggunaan mercun terutamanya buatan sendiri sangat merbahaya dan boleh mengakibatkan kecederaan serius mahupun kematian. Sekiranya kemalangan terjadi, gelak tawa bermain mercun boleh bertukar sekelip mata diganti dengan tangisan dan air mata.

Ledakan mercun yang sangat kuat dan secara tiba-tiba mampu menyebabkan kulit luka terbakar, kehilangan jari, buta mata atau kecederaan serius lain yang mengakibatkan kecacatan seumur hidup.

Bunyinya turut mengganggu ketenteraman di kawasan perumahan dan boleh menyebabkan kerosakan bangunan tanpa penyeliaan yang berhati-hati.

Beralihlah kepada alternatif yang lebih selamat. Kementerian Dalam Negeri (KDN) telah membenarkan penjualan 45 bunga api dan mercun untuk dibeli semasa musim perayaan sahaja.

Orang ramai disarankan untuk mematuhi undang-undang dengan hanya membeli daripada penjual yang mempunyai permit yang sah sahaja dan melepasi aspek keselamatan yang telah ditetapkan.

Ini penting bagi mengelak daripada membeli bahan api yang terlarang, sekali gus boleh membahayakan keselamatan. Sambutlah Aidilfitri dengan mengamalkan sikap berjaga-jaga dan utamakan keselamatan.

Penguatkuasaan undang-undang adalah untuk mendisiplinkan, namun tanggungjawab utama adalah daripada diri individu sendiri.

Janganlah jadikan peringatan pihak berkuasa seperti berseru di padang pasir. Mari amalkan sikap berhati-hati dan jaga diri.

Badan hendak diguna lama seiring dengan peningkatan usia. Maka, jagalah diri agar tidak menempah celaka akibat kecuaian dan sikap acuh tak acuh diri sendiri.

Basmin Maarof
Pegawai Jabatan Komunikasi dan Media
Pertubuhan IKRAM Malaysia

Penafian: Tulisan ini adalah pandangan peribadi penulis dan tidak semestinya mencerminkan pendirian IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Bahaya Merokok: Berhentilah, Usah Beralasan Lagi

Rokok adalah sesuatu perkara yang semua sedia maklum tentangnya. Padanya terkandung beberapa bahan kimia yang tidak diperlukan oleh tubuh badan manusia sekalipun apa jua alasan yang diberikan.

Berdasarkan kajian yang dilakukan, sekurang-kurangnya terdapat 13 bahan kimia yang terdapat dalam sebatang rokok, antaranya nikotin, butana, tar, metanol, arsenik, ammonia dan lain-lain. Beberapa bahan yang dinyatakan ini sebahagiannya digunakan sebagai bahan racun serangga, bahan pencuci dan sebagainya.

Sebagai manusia yang sedar dan waras, sudah tentu bahan-bahan seperti ini tidak tergamak untuk kita jadikan sebagai rutin kita menyedut dan menghisap bahan kimia yang tidak sihat untuk tubuh badan.

Bertepatan dengan kehendak syarak, Islam sangat melarang umatnya untuk melakukan perkara yang boleh mengundang kemudaratan dan membawa kebinasaan kepada diri dan orang lain.

Seharusnya kita ingat bahawa merokok bukan sahaja membahayakan diri kita, namun turut mengheret orang lain dan menjejaskan kesihatan orang yang berada di sekeliling kita.

Dalam al-Quran, Allah SWT telah berfirman menerusi surah al-A’raf ayat 157 yang bermaksud:

“Ia menghalalkan bagi mereka segala benda yang baik dan mengharamkan kepada mereka segala benda yang buruk.”

Sabda baginda Nabi SAW dalam sebuah hadis riwayat Ahmad:

“Tidak ada kemudaratan dan tidak boleh berbuat kemudaratan.”

Dalil di atas adalah batu asas kepada penghujahan mengharamkan tabiat merokok. Pelbagai perolehan data dan hasil kajian menunjukkan tabiat merokok langsung tidak membawa apa-apa sebarang kebaikan kepada diri.

Menurut Prof. Dr Dzulkifli Abdul Razak, Pengarah Pusat Racun Negara (PRN) Universiti Sains Malaysia bahawa setiap rokok mengandungi 4,000 jenis bahan kimia dan sebahagian besar daripadanya adalah beracun.

Ini bermaksud, secara tidak sedar, bagi mereka yang merokok adalah sama seperti memakan atau meminum racun. Jelas ia sesuatu perbuatan yang bodoh dan tidak bermaruah.

Tabiat merokok kini sudah dinormalisasikan oleh masyarakat kita. Tabiat ini juga dari hari ke hari semakin berleluasa dan membarah dalam kalangan para remaja kita. Jika dahulu, seawal usia 15 ke 16 tahun, para remaja mula berjinak dengan rokok.

Namun dengan peredaran zaman yang semakin pantas, seawal usia tujuh tahun sudah ada yang mula berjinak dengan tabiat buruk ini. Ini sesuatu yang membimbangkan kita semua.

Lebih memalukan apabila tabiat merokok ini turut membarah dalam kalangan para asatizah, pendakwah dan golongan yang disebutkan sebagai agamawan.

Tidak sepatutnya pada mereka yang melaungkan slogan mempertahankan Islam, membela kedaulatan Islam, namun di mulut mereka tidak terlepas daripada melakukan tabiat merokok yang terkutuk itu.

Tabiat ini bukan sahaja boleh membahayakan kesihatan, bahkan turut mengundang tabiat boros dan membazir. Wang ringgit yang dibelanjakan untuk membeli rokok boleh diibaratkan seperti membakar duit sendiri.

Allah SWT berfirman dalam surah al-Isra’ ayat 26-27 yang bermaksud:

“Dan janganlah engkau membelanjakan hartamu dengan boros yang melampau. Sesungguhnya orang yang boros itu adalah saudara-saudara syaitan, sedang syaitan itu pula adalah makhluk yang sangat kufur kepada Tuhannya.”

Menurut Ibnu Hazm dalam kitabnya al-Muhalla, beliau menyatakan bahawa :

“Pemborosan adalah haram. Yang dimaksudkan dengan haram adalah membelanjakan wang untuk perkara yang diharamkan oleh Allah, sama ada banyak atau sedikit walaupun sebesar sayap nyamuk sekalipun. Pembaziran yang tidak ada keperluannya atau tidak diperlukan dan membazirkan wang, walaupun dalam jumlah yang kecil, membazirkan wang tanpa tujuan adalah sia-sia.”

Larangan melakukan pembaziran juga ditegaskan oleh baginda Nabi SAW dalam sebuah hadis riwayat Bukhari dan Muslim, daripada al-Mughirah bin Syu’bah bahawa Rasulullah SAW bersabda yang bermaksud:

“Sesungguhnya Allah telah mengharamkan ke atas kamu penderhakaan terhadap ibu-ibu, membunuh anak-anak perempuan, menegah daripada banyak kerenah, benci kepada kamu bercakap yang bukan-bukan dan banyak soal serta membazir harta.”

Dalam kalangan para sarjana Islam, majoriti ulama menyatakan hukum merokok adalah haram. Hal ini boleh kita lihat dalam beberapa pandangan oleh sarjana Islam antaranya Imam Syafii dalam kitabnya yang terkenal, al-Umm.

Beliau telah menyatakan bahawa jika mereka mengambil (sesuatu makanan, minuman atau sesuatu yang dihisap, dihidu atau disedut) yang boleh memabukkan, perbuatan itu adalah jelas haram.

Berdasarkan pandangan tersebut, mengambil sesuatu itu juga dimaksudkan dengan mengambil bahan yang mengandungi racun yang boleh menyebabkan kematian.

Dalam kitab Fath Al-Mu’in, Imam Ibnu Hajar al-Haitami menyebutkan berkenaan dua sebab utama mengapa sesuatu perkara itu diharamkan dalam Islam.

Pertama, ia mendatangkan kerosakan yang nyata atau tersembunyi dan kedua, ia merosakkan tubuh badan dengan jelas. Demikian dua sebab mengapa sesuatu itu diharamkan dan kedua-dua sebab ini terdapat pada tabiat merokok ini.

Oleh itu, tidak ada apa lagi yang boleh kita nyatakan tentang rokok melainkan jelas lagi terang ia dilarang, ditegah dan diharamkan oleh Islam.

Pengharaman rokok juga telah difatwakan oleh beberapa badan fatwa dan ulama kontemporari yang lain seperti Dar al-Ifta’ Mesir, Lajnah Fatwa Saudi, Dr Yusuf al-Qaradawi, Syeikh Sayyid Sabiq, Syeikh Mahmud Syaltut, Syeikh Ali Jum’ah dan lain-lain lagi. Kesemua mereka ini dengan tegas menyatakan hukum haram merokok.

Dalam konteks Malaysia pula, Muzakarah Jawatankuasa Fatwa Majlis Kebangsaan Hal Ehwal Agama Islam Malaysia yang telah bersidang kali ke-37 pada 23 Mac 1995 telah memutuskan tabiat merokok itu haram mengikut pandangan Islam.

Tanpa mengira siapa pun kita, baik yang berada di barisan hadapan atau di belakang, di kanan atau di kiri, tabiat merokok ini harus kita kekang dan banteras daripada menjadi sebahagian budaya wajib pada masyarakat.

Tabiat ini harus ditangani dan diberikan kesedaran akan keburukannya. Tidak dapat disangkal lagi, tabiat merokok sangat buruk lagi keji, tidak bermaruah serta tidak bertamadun, pentingkan diri dan secara tidak langsung mereka telah membahayakan diri sendiri.

Jauhilah tabiat ini selagi masa masih ada. Tidak ada istilah terlambat untuk melakukan perubahan. Semoga Allah merahmati kita semua.

Muhammad Faidhi Azis
Ketua Rakan Hidayah Perlis

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pelbagaikan segmen bermanfaat melalui video

SERI KEMBANGAN – Saluran video rasmi bagi Pertubuhan IKRAM Malaysia (IKRAM), TV IKRAM kini mempelbagaikan segmennya dalam penerbitan video untuk manfaat masyarakat.

“Kita pelbagaikan segmen untuk manfaat masyarakat rentas golongan dengan tema ‘Mendidik Jiwa Menyebar Rahmah’,” kata Pengurus Jabatan Penerangan dan Perhubungan IKRAM, Siti Hamisah Manan.

Katanya, pada tahun lalu, antara segmen yang diterbitkan TV IKRAM ialah Kuliah Online, On Tak On, Hacks dan Jom Sembang serta Bicara Bina Negara dengan kerjasama Jabatan Kajian dan Advokasi IKRAM.

“Pada tahun ini, kita menambah beberapa lagi segmen yang telah diterbitkan antaranya Wakaf Ilmu dengan kerjasama IKRAM Academia, Indahnya Kalam Ilahi (sempena Ramadan), Nabi Pesan Apa, 5 Minit Je, Sembang Bersama Pakar dan Follow Me Dr Har.”

Jelasnya, beberapa segmen baru juga bakal diterbitkan TV IKRAM yang membicarakan tentang wanita, keagamaan, Negara Rahmah dan juga forum berkaitan agenda nasional.

Tambahnya, saluran TV IKRAM di YouTube kini mempunyai lebih 10,900 subscriber.

“Kita sasarkan TV IKRAM mencapai 20,000 subscriber pada hujung tahun 2021 apabila beberapa segmen baru ini diperkenalkan, insya-Allah.”

Saluran TV IKRAM boleh dilayari di pautan https://www.youtube.com/c/ikrammalaysiaTV.

“Kita akan terus komited menghidangkan kandungan untuk bersama mendidik masyarakat bagi mencapai sebuah negara yang sejahtera dan rahmah untuk semua bangsa dan agama atas nama Malaysia.”

Kata Hamisah lagi, pihaknya turut merancang untuk melancarkan laman web IKRAM berwajah baharu pada Ogos nanti.

“Laman web baharu nanti mempunyai reka bentuk yang lebih menarik, mesra pengguna dan telefon bimbit serta interaktif.”


Permulaan Pencerobohan Rusia Ke Atas Ukraine?

Presiden Amerika Syarikat, Joe Biden berkata bahawa pengiktirafan Presiden Rusia, Vladimir Putin terhadap dua wilayah pemisah, Donetsk dan Luhansk di timur Ukraine sebagai negara merdeka, adalah permulaan pencerobohan Rusia ke atas Ukraine.

Baru-baru ini, Putin mengiktiraf dua wilayah Ukraine sebagai negara merdeka dan Biden menegaskan bahawa wilayah tersebut adalah sebahagian daripada Ukraine dan wilayah kedaulatannya.

Biden semasa ucapannya di Rumah Putih mengenai krisis Ukraine, pada Selasa berkata, secara ringkasnya Rusia mengumumkan bahawa ia sedang membahagikan sebahagian besar Ukraine dengan membenarkan tentera Rusia untuk ditempatkan di kawasan-kawasan itu.

“Pada Isnin, Putin juga memberitahu bahawa kawasan tersebut sebenarnya lebih luas daripada dua kawasan yang dinyatakannya dan mendakwa bahawa pada masa ini terdapat kawasan besar di bawah kuasa kerajaan Ukraine.”

Dalam pada itu, Putin mencari jalan untuk merampas lebih banyak wilayah secara paksa pada pandangan Biden.

“Jika sesiapa pun mendengar ucapannya, ramai yang bersetuju dengan saya. Putin membuat alasan logik untuk pergi lebih jauh. Ia juga adalah permulaan pencerobohan Rusia ke atas Ukraine.”

Biden berkata, Putin ingat beliau berhak untuk mengisytiharkan apa yang dipanggil negara baharu di tanah milik jirannya.

“Sesungguhnya ini adalah pelanggaran undang-undang antarabangsa yang terang-terangan dan memerlukan tindak balas tegas daripada masyarakat antarabangsa.”

Presiden AS itu berkata, ucapan Putin pada Isnin adalah penulisan semula sejarah yang berpintal di mana Putin berusaha menyerang hak untuk wujud sebuah negara Ukraine.

“Saya tidak akan membincangkannya, tiada dalam kenyataan panjang Putin yang menunjukkan minatnya untuk meneruskan dialog sebenar mengenai keselamatan Eropah pada 2022,” tegas Biden dengan berkata bahawa Putin secara langsung menyerang hak Ukraine untuk wujud.

Putin secara tidak langsung mengancam wilayah yang pernah diduduki Rusia, termasuk negara-negara yang hari ini adalah negara demokrasi yang berkembang maju dan ahli NATO.

Biden menganggap bahawa Putin mengancam perang secara terbuka melainkan tuntutan melampaunya dipenuhi.

Di samping itu, beliau bertegas tidak ada keraguan lagi bahawa Rusia adalah penyerang Ukraine dan percaya masih ada waktu untuk mengelakkan senario terburuk terjadi iaitu dengan mengadakan rundingan diplomasi.

Presiden AS itu mengumumkan bahawa beliau telah membenarkan pergerakan tambahan pasukan AS dan peralatan ketenteraan di Eropah untuk menguatkan sekutu Baltik di Estonia, Latvia dan Lithuania, selepas Putin mengarahkan tentera Rusia memasuki dua wilayah yang memisahkan di Ukraine.

Beliau turut menjelaskan bahawa ini adalah langkah pertahanan sepenuhnya di pihaknya.

“Kami tidak berniat untuk melawan Rusia. Tetapi kami ingin menghantar mesej yang jelas bahawa Amerika Syarikat dengan sekutu kami akan mempertahankan setiap inci wilayah NATO dan bertanggungjawab terhadap komitmen yang kami buat kepada NATO.”

“Saya akan mula mengenakan sekatan sebagai persediaan tindak balas, jauh melangkaui langkah sekutu dan rakan kongsi yang kami ambil pada 2014. Jika Rusia melangkah lebih jauh dalam pencerobohan ini, kami bersedia untuk pergi lebih jauh daripada itu dengan melaksanakan sekatan,” tegas Biden.

Biden mengumumkan kumpulan pertama sekatan untuk mengenakan kos ke atas Rusia sebagai tindak balas terhadap tindakan mereka semalam. Berikut adalah penalti, seperti yang dijelaskan oleh Biden:

“Kami sedang melaksanakan sekatan embargo penuh ke atas dua institusi kewangan besar Rusia: VEB dan bank tentera mereka.”

“Kami sedang melaksanakan sekatan menyeluruh ke atas hutang negara Rusia. Ini bermakna kami telah memotong kerajaan Rusia daripada pembiayaan Barat. Ia tidak lagi boleh mengumpul wang dari Barat dan ia tidak boleh memperdagangkan hutang baharunya sama ada di pasaran kami atau di pasaran Eropah.”

“Kami juga akan mengenakan sekatan ke atas golongan elit Rusia dan ahli keluarga mereka. Mereka berkongsi keuntungan rasuah dalam dasar Kremlin dan harus turut sama dalam kesakitan.”

“Kami telah bekerjasama dengan Jerman untuk memastikan bahawa Nord Stream 2 (projek paip gas di Laut Baltik) tidak  diteruskan.”

Terdahulu, perbincangan telah berlaku antara Putin dan ketua Komite Gosudarstvennoy Bezopasnosti (KGB) iaitu Jawatankuasa Keselamatan Negara mengenai pengiktirafan wilayah Ukraine.

Semasa mesyuarat Majlis Keselamatan Rusia yang diadakan pada Isnin, ketua perkhidmatan perisikan asing Rusia, Sergei Naryshkin kelihatan keberatan untuk bertukar pandangan dengan Putin mengenai isu mengiktiraf kemerdekaan wilayah Luhansk dan Donetsk yang memisahkan diri di timur Ukraine.

Selepas menyiarkan rakaman pertemuan itu, televisyen negara Rusia menyiarkan surat kepada Putin yang kemudiannya menandatangani dokumen mengiktiraf kemerdekaan kedua-dua wilayah tersebut.

Putin telah mengiktiraf dua wilayah pemisah di timur Ukraine sebagai negara merdeka dan mengarahkan penempatan tentera Rusia di sana dalam perjudian berbahaya yang melanggar undang-undang antarabangsa dan mengancam konfrontasi tentera berdarah.

Dekri Kremlin mengiktiraf apa yang dipanggil Republik Rakyat Donetsk dan Luhansk di wilayah Donbass, timur Ukraine adalah peningkatan mendadak dalam konflik yang berlarutan lama.

Selama hampir lapan tahun, enklaf pemisah telah menjadi lokasi perang intensiti rendah antara pemisah yang disokong Rusia dan tentera Ukraine, yang telah menyebabkan lebih 14,000 orang terkorban.

Tetapi keputusan Putin untuk menghantar tentera ke rantau itu telah menimbulkan kebimbangan perang yang lebih meluas di Ukraine. Berikut ialah pandangan bagaimana konflik bermula.

Perang telah meletus pada 2014 selepas pemberontak yang disokong Rusia merampas bangunan kerajaan di pekan dan bandar di timur Ukraine. Pertempuran hebat menyebabkan sebahagian wilayah Luhansk dan Donetsk di timur Donbass berada di tangan pemisah yang disokong Rusia.

Pada tahun 2014 juga, Rusia mengalihkan Crimea dari Ukraine dalam satu langkah yang mendapat kecaman global.

Kawasan Donbass yang dikawal pemisah kini menamakan diri mereka sebagai Republik Rakyat Luhansk dan Donetsk.

Sementara kerajaan Ukraine di Kiev menganggap kedua-dua wilayah itu sebenarnya di bawah pendudukan Rusia. Kedua-dua republik yang diisytiharkan secara ‘unilateral’ tidak diiktiraf oleh mana-mana kerajaan, kecuali Rusia dan disertai oleh Syria.

Namun, Kerajaan Ukraine enggan bercakap secara langsung dengan salah satu daripada dua republik yang memisahkan itu.

Perjanjian Minsk II 2015 membawa kepada gencatan senjata yang goyah, dan konflik itu berakhir dengan perang yang berterusan di sepanjang garis hubungan yang memisahkan kerajaan Ukraine dan kawasan yang dikuasai pemisah.

Perjanjian Minsk dinamakan sempena ibu negara Belarus di mana ia dimuktamadkan.

Bahasa yang mengelilingi konflik itu sangat dipolitikkan. Kerajaan Ukraine menggelar pasukan pemisah sebagai penceroboh dan penjajah. Media Rusia menyifatkan pasukan pemisah itu sebagai tentera dan menegaskan bahawa mereka secara tempatan mempertahankan diri terhadap kerajaan Kiev.

Lebih 14,000 orang maut dalam konflik di Donbass sejak 2014. Ukraine berkata, 1.5 juta orang telah terpaksa meninggalkan rumah mereka, kebanyakannya tinggal di wilayah Donbass masih di bawah kawalan Ukraine dan kira-kira 200,000 orang ditempatkan semula di wilayah Kiev yang lebih luas.

Pemisah di Donbass telah menerima sokongan ketara daripada Moscow, manakala Rusia berpendapat bahawa ia tidak mempunyai askar di darat di sana.

Tetapi pegawai AS, NATO dan Ukraine berkata, kerajaan Rusia menyediakan bekalan kepada pemisah, memberikan mereka sokongan nasihat dan perisikan, dan menyepadukan pegawainya ke dalam pangkat mereka.

Moscow juga telah mengedarkan ratusan ribu pasport Rusia kepada penduduk di Donbass dalam beberapa tahun kebelakangan ini.

Pegawai dan pemerhati Barat telah menuduh Presiden Rusia Vladimir Putin cuba mengenakan tindakan dengan menaturalisasikan warga Ukraine sebagai warga Rusia, cara de facto untuk mengiktiraf negara yang berasingan. Ia juga memberinya alasan untuk campur tangan di Ukraine.

Minggu lalu, Kremlin mengesyorkan secara rasmi mengiktiraf bahagian Donetsk dan Luhansk sebagai negara merdeka, satu lagi peningkatan retorik kerana pegawai AS pada masa itu melihat Putin tidak berniat untuk berpegang kepada perjanjian Minsk.

Menteri Luar Ukraine, Dmytro Kuleba berkata bahawa Ukraine tidak akan berhenti sehingga ia membebaskan tanahnya di Donbass dan Crimea, dan sehingga Rusia membayar semua kerosakan yang telah disebabkan olehnya di Ukraine.

Putin telah lama menuduh Ukraine melanggar hak etnik Rusia. Jurucakap Rusia di Ukraine berkata, Rusia mempunyai hak untuk campur tangan secara ketenteraan untuk melindungi mereka.

Dalam beberapa minggu kebelakangan ini, Putin telah mendakwa bahawa pembunuhan beramai-ramai sedang dilakukan di Donbass. Dakwaannya bukanlah perkara baharu, namun ia membimbangkan penggubal dasar Barat yang takut konflik 2008 di Georgia berulang.

Berkaitan tragedi pembunuhan beramai-ramai, Putin mengulangi dakwaan palsu Rusia bahawa Georgia melakukan pembunuhan beramai-ramai terhadap orang awam di republik Ossetia Selatan yang memisahkan wilayahnya pada Ogos 2008.

Semasa konflik singkat itu, Rusia melancarkan pencerobohan tentera berskala besar jauh ke dalam wilayah Georgia.

Seperti pada tahun 2014, wilayah Donbass kini menjadi konflik Timur-Barat, antara kempen Putin untuk menegaskan semula kawalan dan melemahkan negara Ukraine, dan aspirasi Ukraine yang semakin meningkat untuk menyertai bulatan demokrasi Eropah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Ibu Pejabat IKRAM laksana  waktu kerja anjal

Bagi memastikan sistem ini berjalan lancar, tempoh percubaan ditetapkan bermula dari 15 Mac 2017 hingga 31 Mac 2017.

Dalam sistem waktu kerja anjal ini, kakitangan diberi pilihan untuk memilih di antara tiga waktu kerja anjal iaitu 9.00 pagi hingga 5.30 petang, 9.30 pagi hingga 6.00 petang dan 10.00 pagi hingga 6.30 petang.

Menurut Setiausaha Agung IKRAM, Hj Nahar Md Nor, sistem waktu kerja anjal ini diperkenalkan bagi memenuhi keperluan kakitangan yang berbeza.

Dengan cara ini, ia diharapkan agar dapat membantu kakitangan Ibu Pejabat IKRAM untuk memberikan lebih tumpuan kepada kerja sekaligus meningkatkan produktiviti kerja mereka.

Tambahnya lagi, ini merupakan suatu usaha penambahbaikan yang berterusan untuk menjadikan pengurusan di Ibu Pejabat IKRAM lebih profesional dan mempertingkatkan kualiti khidmat-khidmat yang ditawarkan.


Membuka Aib di Media Sosial: Hentikan Fenomena Ini!

Kaisar Perancis yang menguasai benua Eropah pada tahun 1803 hingga 1815, Napoleon Bonaparte pernah menyatakan kegusarannya tentang betapa besar pengaruh media.

“I fear three newspapers more than a hundred thousand bayonets.”

(Saya lebih takut tiga surat khabar daripada seratus ribu pisau).

Mutakhir ini, suatu fenomena yang seharusnya dielakkan terjadi dan makin berleluasa, walau hakikatnya media sosial adalah platform komunikasi yang popular dan bukanlah satu perkara yang asing lagi.

Setiap hari, ada sahaja perkongsian yang dibuat oleh pengguna media sosial untuk dikongsi dan dibaca netizen.

Hinggakan, terdapat segelintir pengguna ‘terbabas’ dalam arus yang adakalanya mereka sendiri tidak menyedari apa yang dibuat adalah menyalahi dan telah melampaui batas yang sewajarnya, apatah lagi bagi yang beragama Islam.

Sedarkah kita, banyak berita yang kadang-kadang bertujuan bukan untuk mendidik tetapi sebagai propaganda, mengalihkan pemikiran masyarakat daripada isu yang lebih penting, bertujuan untuk kekuasaan, populariti dan tidak terkecuali untuk meraih simpati.

Walaupun adakalanya isinya adalah bohong dan kosong, kadang-kadang ia hanya membesar-besarkan hal-hal yang sebenarnya adalah kecil, membesar-besarkan prestasi yang sebenarnya bukan reputasi.

Itulah yang melanda umat kita hari ini. Pelbagai isu berlegar yang belum tentu sahih apagi benar lantas disebarkan oleh banyak orang sebagai tanda menyokong atau memerli.

Tentunya bukan saja akal yang sihat yang diperlukan untuk menjamah berita dan kandungan yang dilihat, tetapi juga kearifan dalam memandang konteks yang dibaca tersebut.

Memang benar kata-kata aktivis hak asasi manusia Amerika Syarikat, al-Hajj Malik Al-Shabazz yang lebih dikenali sebagai Malcom X, “Sesiapa yang menguasai media, dia akan menguasai dunia.”

Namun dalam konteks yang diketengahkan ini, ia lebih kepada membuka pekung sendiri dan bagi tujuan tertentu dan ia semakin membarah dalam masyarakat tanpa ada perasaan bersalah atau malu dengan apa yang mereka lakukan.

Apalagi dewasa ini penyebaran aib makin meluas dengan adanya teknologi yang serba canggih ini.

Kata pensyarah Fakulti Kepimpinan dan Pengurusan Universiti Islam Malaysia (USIM), Dr Rezki Perdani Sawai, walaupun pendedahan diri penting dalam pembentukan dan perkembangan hubungan interpersonal, pembentukan kepercayaan serta bertindak sebagai ganjaran sosial yang memudahkan pembinaan hubungan, namun bagaimanakah jika perkongsian tersebut membuka aib sendiri atau orang lain?

“Tanpa disedari, media sosial telah menjadi platform untuk meluahkan perasaan sama ada perasan sedih, gembira, keterujaan hinggakan medium ini kadangkala menjadi tempat membuka aib diri sendiri atau orang lain.”

Menurutnya, jika dahulu individu meluahkan perasaan kepada insan terdekat seperti ahli keluarga sendiri, namun kini senario yang berlaku adalah berbeza.

“Perkongsian di media sosial juga tidak semestinya dilihat oleh mereka yang ada pertalian sahaja, malah terdapat dalam kalangan mereka kenalan jauh dan orang asing yang tidak dikenali,” ujarnya.

Beliau berkata, orang asing ini kemudiannya dapat mengetahui segala apa sahaja yang dikongsikan di layar media tersebut, sekali gus boleh membawa kepada natijah buruk seperti penyebaran maklumat berunsur fitnah dan eksploitasi.

Sepatutnya aib adalah perkara yang tidak boleh didedahkan atau disebarkan kepada khalayak dengan sewenang-wenangnya, apatah lagi umat Islam dilarang membuka aib pihak lain walaupun dianggap sebagai musuh dan tidak disukainya.

Ini bersesuaian dengan hadis yang menyeru agar menutup keaiban sendiri ataupun orang lain. Rasulullah Sallallahualaihiwasallam bersabda:

“Wahai sekalian manusia yang masuk Islam dengan lidahnya, (namun) belum masuk iman ke dalam hatinya. Janganlah engkau mengumpat orang-orang Islam dan jangan membuka aib mereka, (kerana) sesungguhnya orang yang membuka aib saudaranya yang Muslim, maka Allah akan membuka aibnya. Dan siapa yang aibnya dibuka Allah, maka Dia akan membukanya sekalipun di dalam rumahnya. (HR Tirmizi, No. 2032, Hadis Hasan)

Amat jelas, hadis ini menyeru kita menyembunyikan aib sendiri serta menutup keaiban orang lain.

Realiti kini, fenomena menyebarkan aib berlaku dalam pelbagai bentuk, antaranya menjaja kisah keruntuhan rumah tangga, merakam video, menyebar gambar mengaibkan pasangan dan pelbagai lainnya.

Kebebasan dalam media sosial itu hakikatnya disalah guna oleh mereka, apalagi jika ia seorang yang dikenali atau mempunyai nama.

Seakan mendapat ‘like’ dan ‘share’ adalah tujuan utama, namun hakikatnya ia telah mencemarkan imej, malah melukakan rasa hati banyak pihak.

Adakalanya juga, pasangan tanpa segan silu menandakan nama pasangan atau ‘tag’ di hantaran-hantaran yang berkaitan yang mana tanpa kita sedar telah membuka aib pasangan.

Apabila berlaku perselisihan faham antara pasangan, maka syarak menggalakkan agar mereka tahammul (bertahan), tetapi apabila melibatkan soal hati dan perasaan yang dipendam, bukan semua manusia mampu bertahan dan bersabar.

Hari ini terdapat pasangan yang menggunakan media sosial untuk menceritakan keburukan pasangannya.

Perbuatan ini merupakan perbuatan yang ditegah dan dilarang dalam Islam, melainkan mereka menggunakan saluran yang betul sepertimana kata Imam Nawawi dalam menceritakan perihal seseorang khususnya pasangan dibenarkan seperti berikut:

Justeru, apabila berlaku sesuatu dalam rumah tangga, seharusnya ia diselesaikan dengan cara yang disarankan agama, bukan mendedahkan di media sosial hingga seluruh manusia tahu akan kisahnya. Nauzubillah.

Malcom X pernah mengatakan, jika seseorang itu tiada kepedulian terhadap media:

“if you’re not careful, the newspaper will have you hating the people who are being oppressed and loving the people who are doing the oppressing.”

Begitulah, jika kita tidak berhati-hati, media akan membuatkan anda membenci orang yang ditindas dan menyayangi mereka yang melakukan kezaliman.

Sedarkah kita, peradaban umat manusia pada abad ke-21 ini merupakan era teknologi informasi yang sangat canggih dan mencabar. Futurologis John Naisbitt, mengungkapkan:

“We are moving toward the capability to communicate anyone, anywhere, any form-voice, data, textor image at the speed of light.”

(Kita sedang bergerak ke arah kemampuan untuk berkomunikasi dengan siapa sahaja, di mana sahaja, apa saja bentuk suara, data, imej berteks dalam kelajuan cahaya)

“The new source of power is not money in the hands of a few but information in the hands of many.”

(Sumber kuasa baharu bukanlah wang di tangan segelintir orang, tetapi informasi di tangan-tangan ramai).

Beginilah antara gambaran era informasi global yang menjadi cabaran di hadapan kita di mana pun berada. Kemunculan media sosial menimbulkan reaksi yang memberi implikasi bukan sedikit kepada masyarakat dan negara.

Pelbagai perubahan kehidupan terjadi. Ia sangat menyentuh aspek moral, peradaban, keilmuan, keperibadian dan perubahan fizikal.

Mencabarnya arus globalisasi menjadikan media sebagai satu-satunya alat yang paling efektif dalam kerja ‘propaganda’ sesuatu cerita, hingga mampu mencemarkan pemikiran manusia.

Pada akhir tahun lalu (2022), Menteri Komunikasi dan Digital, Fahmi Fadzil turut menasihatkan pengguna media sosial agar lebih berhati-hati dan sensitif ketika memapar dan berkongsi video serta gambar yang tidak sesuai sehingga menimbulkan fitnah dan salah faham.

“Pengguna media sosial perlu bertanggungjawab serta menghormati mangsa serta keluarga dengan memberi ruang dan tidak membuka aib sama ada menerusi video dan gambar yang dipapar atau dikongsi.”

Dalam pada itu, jika dilihat dalam konteks yang lain, media adalah salah satu wasilah yang sangat berpotensi untuk merebut hati manusia ke arah kebaikan dan kebenaran. Namun, seringnya ia disalah guna.

Inilah yang disebut dengan ideologi media. Ideologi media bergantung dengan siapa pemiliknya, apa pemikirannya serta kecenderungan tindakannya.

Maka, ingatlah kita akan sebuah hadis ini, sebagaimana Rasulullah Sallallahualaihiwaslalam bersabda:

“Sesiapa yang memulakan dalam Islam suatu sunnah yang baik, lalu diamalkan orang selepasnya, dituliskan bagi pemulanya pahala orang yang beramal dengannya, dan tidak akan berkurang daripada pahala mereka sedikit pun, dan sesiapa yang memulakan dalam Islam suatu sunnah yang buruk, lalu diamalkan orang selepasnya, dituliskan baginya dosa sesiapa yang beramal dengannya, tanpa berkurang daripada dosa mereka sedikit pun. (HR Muslim, No. 1017)

Tentu kita ingin apa yang dilakukan menjadi amal jariah kebaikan yang bermanfaat setelah ketiadaan diri di muka bumi ini. Namun, ‘fenomena’ yang berlaku ini perlu dihentikan agar ia tidak menjadi wabak walaupun telah membarah.

Justeru, marilah berdoa agar Allah Subahanahuwataala pelihara aib kita daripada tersebar. Daripada Ibnu Umar radiallahuanhuma, bahawa Rasulullah Sallallahualaihiwasallam sering mengulang-ulang doa ini pada waktu pagi dan petang:

اللَّهُمَّ إِنِّي أَسْأَلُكَ الْعَافِيَةَ فِي الدُّنْيَا وَالْآخِرَةِ. اللَّهُمَّ إِنِّي أَسْأَلُكَ الْعَفْوَ وَالْعَافِيَةَ فِي دِينِي وَدُنْيَايَ، وَأَهْلِي وَمَالِي. اللَّهُمَّ اسْتُرْ عَوْرَاتِي، وَآمِنْ رَوْعَاتِي. اللَّهُمَّ احْفَظْنِي مِنْ بَيْنِ يَدَيَّ وَمِنْ خَلْفِي، وَعَنْ يَمِينِي وَعَنْ شِمَالِي، وَمِنْ فَوْقِي، وَأَعُوذُ بِعَظَمَتِكَ مِنْ أَنْ أُغْتَالَ مِنْ تَحْتِي

“Ya Allah, aku memohon keselamatan di dunia dan akhirat. Ya Allah, aku memohon kepada-Mu kemaafan dan keselamatan pada agamaku dan duniaku, pada ahli keluargaku dan hata bendaku. Ya Allah, tutuplah auratku (aib dan kelemahanku), dan amankanlah ketakutanku. Ya Allah, peliharalah aku daripada bahaya yang datang dari hadapanku, dari belakangku, dari kananku, dari kiriku, dari atasku, dan aku berlindung dengan keagungan-Mu daripada tergelincir dari bawahku.” (HR Bukhari, No. 1200 dalam Adab al-Mufrad)

Atriza Umar
Pegawai Jabatan Komunikasi dan Multimedia
Pertubuhan IKRAM Malaysia

Penafian: Tulisan ini adalah pandangan peribadi penulis dan tidak semestinya mencerminkan pendirian IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Cabaran Ekonomi: Perbaiki Integriti, Kecekapan Dan Profesionalisme Kerajaan

Pertubuhan IKRAM Malaysia (IKRAM) prihatin dan mengikuti dengan dekat perkembangan semasa ekonomi negara.

Kenaikan kos sara hidup, isu sekuriti makanan dan kenaikan kadar dasar semalaman (OPR) telah menimbulkan kerisauan dan memberi tekanan kepada rakyat di negara ini, ketika hutang isi rumah berada pada kadar yang tinggi iaitu sebanyak 89 peratus berbanding Keluaran Dalam Negara Kasar (KDNK), setakat Disember tahun lepas.

IKRAM mengambil maklum peri pentingnya kerajaan mempunyai sumber hasil yang mampan dan mampu menguruskan hutang kerajaan dengan baik dan penuh integriti.

Sedia maklum, situasi hutang kerajaan diburukkan lagi apabila negara terpaksa menanggung hutang akibat daripada salah laku dan ketirisan, seperti yang berlaku melalui skandal 1Malaysia Development Berhad (1MDB).

Tidak dinafikan cabaran-cabaran ekonomi semasa mempunyai kaitan dengan realiti yang sedang dihadapi di dalam ataupun di luar negara, umpamanya Perang Rusia-Ukraine yang berlarutan dan memberi kesan kepada rantaian bekalan makanan dunia.

Isu-isu yang dihadapi adalah petunjuk kepada kelemahan sistem ekonomi negara sedia ada.

Oleh itu, IKRAM menyarankan agar kerajaan mempertimbangkan pelaksanaan sistem ekonomi yang berasaskan sedekah yang menyeluruh (sistemik) dan tersusun (sistematik) yang mampu mencapai kemakmuran ekonomi yang mampan dan berdaya tahan pada masa hadapan.

Kemajuan sains, teknologi dan inovasi hendaklah dimanfaatkan sebaiknya untuk meningkatkan nilai tambah dalam ekonomi negara.

Dalam masa terdekat, IKRAM menggesa agar kerajaan lebih prihatin terhadap kesejahteraan dan kebajikan rakyat Malaysia dengan melaksanakan perkara-perkara berikut:

1. Semua bentuk bantuan atau insentif untuk membantu rakyat hendaklah dipastikan sampai kepada kumpulan sasaran dan tidak tiris. Untuk mencapai tujuan ini, kecekapan dalam sistem penyampaian hendaklah ditingkatkan.

2. Meningkatkan kawal selia dalam pengurusan kewangan negara untuk memastikan tiada ketirisan dan rasuah.

3. Sidang Parlimen yang bakal berlangsung hendaklah membincangkan dengan teliti isu-isu ekonomi dari semua sudut.

Cadangan-cadangan ini selari dengan hasrat IKRAM untuk menjadikan Malaysia sebuah Negara Rahmah dengan 12 ciri yang telah digariskan, terutamanya ciri ke-8, ekonomi yang mampan, ciri ke-9 agihan kekayaan yang saksama serta ciri ke-10 pembangunan yang lestari.

IKRAM menggesa agar pucuk pimpinan negara memperbaiki integriti, kecekapan dan profesionalisme kerajaan dalam menguruskan ekonomi negara ketika rakyat digesa untuk berhemah dalam menguruskan kewangan mereka.

Mohammad Abdul Hamid
Ketua Kluster Kemakmuran Ekonomi
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pemanah SMI Hidayah catat rekod kebangsaan

SERI KEMBANGAN – Pemanah dari SMI Hidayah, Johor Bahru, Muhammad Akid Bazli Ezaidin, mencatatkan rekod kebangsaan pada hari pertama Kejohanan Memanah Terbuka Selangor Ian Scott International 2021.

Beliau berjaya mengumpul 653 mata bagi Kategori 50 meter Lelaki Bawah 15 Tahun pada hari pertama kejohanan anjuran Persatuan Memanah Selangor (SELAR) di Pusat Sukan Universiti Putra Malaysia (UPM).

Kejayaannnya itu diiktiraf sebagai rekod kebangsaan apabila Kategori 50m itu dipertandingkan buat pertama kalinya dalam kejohanan peringkat kebangsaan berdasarkan peraturan oleh World Archery (WA) mengikut tahap umur tersebut.

Kejohanan Memanah Terbuka Selangor Ian Scott International 2021 yang berlangsung pada 15 hingga 19 Disember 2021 dengan mematuhi Prosedur Operasi Standard (SOP) yang ketat.

Antaranya, semua pemanah dan jurulatih wajib menjalani saringan Covid-19 terlebih dulu dan hanya yang negatif saja dibenarkan menyertai pertandingan ini.

Tahniah kepada seluruh pasukan memanah SMI Hidayah atas kejayaan yang sangat memberangsangkan ini.

Sumber: IKRAM Musleh | Harian Metro


Renungan Maulid musim pandemik

Komuniti Muslim di Perancis kini sedang berdepan dengan tindakan kerajaannya, dengan siri-siri serbuan oleh pihak berkuasa untuk mencari suspek ekstremis Islam, penutupan masjid-masjid utama dan penamatan operasi beberapa kumpulan kebajikan Islam.

Kartun-kartun Charlie Hebdo turut dipancarkan ke bangunan-bangunan utama sekitar Perancis atas semangat solidariti terhadap Samuel Paty dan meraikan kebebasan bersuara.

Pada masa yang sama, China sedang berusaha keras menafikan tuduhan dan dakwaan komuniti global terhadap jenayah yang sedang dilakukan terhadap Muslim Uighur di daerah Xinjiang.

Beberapa orang senator di Amerika Syarikat (AS) pula sedang berusaha mengeluarkan resolusi Senat untuk mengklasifikasikan tindakan kerajaan China sebagai pembunuhan beramai-ramai (genocide) yang akan memberi kesan terhadap hubungan AS dan China.

Laporan-laporan media utama dunia serta kumpulan hak asasi manusia mencatatkan hampir sejuta orang Muslim Uighur telah menjadi tahanan di kem-kem ‘pemulihan’ atas alasan ‘pendidikan semula’ atau ‘pendidikan vokasional’.

Atas nama ‘memerangi ekstremisme’, pemantauan dan serbuan oleh pihak berkuasa dilakukan di samping pengumpulan sampel DNA, rampasan pasport dan penggunaan teknologi untuk mengikuti rutin harian mereka.

Apa yang berlaku di Perancis dan China merupakan ‘sekelumit anekdot’ daripada senarai panjang penindasan yang terpaksa dilalui oleh Muslim di setiap belahan dunia di samping contoh-contoh kezaliman yang dilakukan oleh rejim Zionis terhadap rakyat Palestin sejak tahun 1948 ataupun pembunuhan beramai-ramai Muslim Rohingya sejak 2017.

Mencicip nikmat demokrasi di dunia Islam

Demokrasi dan kebebasan di dunia Islam juga tidak lekang dengan cabaran-cabaran tersendiri. Kita sudah tentu boleh mengimbau bagaimana nuansa demokrasi yang dinikmati oleh rakyat Mesir selama setahun telah dirobek oleh rampasan kuasa tentera diketuai As-Sisi pada tahun 2013.

Julai 2016 mencatatkan, Erdogan di Turki juga hampir tersungkur oleh rampasan kuasa tentera yang digagalkan oleh rakyatnya sendiri. Ulama pembaharuan Saudi, Dr Salman Audah sedang berhadapan dengan hukuman mati atas tuduhan terlibat dengan gerakan anti-kerajaan manakala Jamal Kashoggi,  jurnalis Saudi yang lantang mengkritik polisi-polisi Saudi telah menemui ajal di Kedutaan Saudi di Istanbul, Turki.

Di Malaysia, pensejajaran politik pada Februari 2020 telah menyebabkan kerajaan persekutuan dan beberapa kerajaan negeri bertukar tampuk pemerintahan.

Ketidakstabilan kerajaan akibat majoriti tipis blok pemerintah yang telah berlanjutan dilihat memberi kesan yang besar dari sudut keyakinan rakyat bagi mengharungi pandemik COVID-19, kegawatan ekonomi serta isu sara hidup seharian.

Melakukan refleksi terhadap apa yang berlaku kepada dunia secara umum dan dunia Islam secara khusus, tidakkah pernah terlintas dalam fikiran kita mengenai persoalan, “Apakah yang telah Nabi Muhammad SAW ajarkan supaya kita dapat bertindak dalam situasi sebegini?”

Sebagai seorang Nabi yang telah diturunkan dengan membawa rahmah untuk sekalian alam (rahmatan ‘lil ‘alamin) yang lengkap dan menyeluruh mencakupi segala aspek kehidupan dunia dan akhirat, sudah tentu bergunung pengajaran yang boleh kita ambil sepanjang 23 tahun tempoh kerasulan baginda.

Sebagai seorang Muslim, beriman bahawa Nabi Muhammad SAW sebagai utusan terakhir Allah adalah pelengkap kepada dua ikrar kesaksian setelah lafaz mengesakan Allah sebagai satu-satunya Tuhan.

Mencintai Nabi SAW pula melangkaui bukan sekadar mengambil simbol-simbol keagamaan untuk dipamerkan akan tetapi turut memberikan keutamaan memahami intisari ajaran baginda dan menterjemahkannya dalam bentuk yang praktikal.

Kesenjangan antara memahami konsep-konsep ajaran agama dan perlaksanaannya secara praktikal ini disinggung oleh Sayyid Qutb dalam halaman pengenalan tulisannya yang terkenal iaitu ‘Petunjuk Sepanjang Jalan’ (Milestones).

Salah satu peranan yang dimainkan oleh Nabi Muhammad SAW sepanjang tempoh kerasulannya adalah memimpin. Bahkan peranan ini sudah mula dipupuk sejak sebelum baginda diangkat menjadi seorang Rasul dan teladan ini diteruskan oleh Khalifah Ar-Rasyidin.

Penjelasan panjang mengenai aspek ini telah banyak dikupas oleh ratusan jika tidak ribuan ilmuan baik dari Timur dan Barat.

Oleh kerana kepimpinan merupakan satu keperluan universal yang dituntut ke atas setiap Muslim mengikut kapasiti dan posisi masing-masing, adalah lebih baik kita mula mengguna pakai cara fikir (mindset) sebagai pemimpin yang aktif mencari solusi kepada permasalahan kehidupan dan pada masa yang sama membentuk kecekapan (competency) dan kejujuran (integrity) secara bertahap (gradual).

Dalam menyelesaikan masalah yang semakin kompleks ini, pendekatan dan polisi yang tepat serta pelaksanaan yang berkesan menjadi satu keutamaan yang perlu diberikan perhatian selain ‘strategic fit’ yang turut memainkan peranan penting.

Umumnya, terdapat contoh-contoh tertentu yang dapat kita pelajari daripada kepimpinan Nabi Muhammad SAW, antaranya pemilihan (atau tidak memilih) sahabat baginda untuk dihantar menjadi duta-duta dan panglima perang.

Bagi mencapai tujuan ini, metodologi yang efektif perlu dimanfaatkan dengan mengadunkan proses pendidikan yang didokong oleh tenaga pendidik yang berkualiti, generasi baru yang bersedia (talent pool) untuk melalui proses pendidikan tersebut serta ekosistem yang meraikan pendekatan ini.

Memperingati Maulidur Rasul dalam suasana pandemik sudah tentu sambutannya tidak seperti tempoh normal. Namun, ia memberikan sedikit ruang untuk kita menilai kembali dan bermuhasabah, adakah kita memperingati Nabi Muhammad SAW dengan memberikan fokus kepada esensinya atau sekadar hanya sambutan tahunan. Salam Maulid.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Marhaen bangkit herdik golongan ‘kayangan’

Rata-rata netizen meluahkan rasa tidak puas hati serta kecewa dengan sikap mereka yang berjawatan yang digelar sebagai golongan ‘kayangan’ yang tidak mengikut prosedur atau SOP yang telah ditetapkan oleh kerajaan sendiri sehingga menyebabkan bilangan kes harian COVID-19 meningkat dan mencatatkan angka tertinggi dalam sejarah negara.

Bagaikan ketam mengajar anaknya berjalan betul, begitulah yang boleh diumpamakan keadaan kebanyakan pemimpin negara kita pada hari ini.

Bertambah parah dan mengecewakan, adanya tindakan segelintir pemimpin yang memutuskan polisi yang tidak masuk akal dan kurang matang sehingga menyusahkan rakyat terutamanya para pelajar dan golongan marhaen yang terkesan.

Malang sekali apabila keadaan genting ini masih cuba dinafikan oleh pihak pemerintah sehinggakan mereka bagaikan membutakan mata dan memekakkan telinga dengan kesan yang bakal menanti rakyat dan negara akibat penyebaran virus yang tidak terkawal hari ini.

Bukan sahaja cuba menafikan salah sendiri, bahkan mereka seolah-olah cuba memutar belitkan fakta dan menuding jari mencari salah orang lain tanpa memikirkan kesannya akan ditanggung oleh rakyat jua akhirnya.

Dek kerana ingin menjaga air muka golongan sendiri, pemerintah masih berkira-kira untuk mengambil tindakan yang wajar dan terbaik untuk kesejahteraan rakyat.

Meskipun begitu, jelas sekali rakyat sudah mula muak dan kecewa dengan permainan politik para pemerintah hari ini. Herdikan demi herdikan mula tersebar di media sosial sehinggakan #tag yang meminta menteri meletakkan jawatan menjadi antara yang popular dalam masa yang singkat.

Kebajikan, kesihatan dan keselamatan rakyat paling utama

Dalam situasi sekarang, pemerintah seharusnya mengutamakan kebajikan, kesihatan dan keselamatan rakyat dalam setiap polisi, keputusan dan tindakan yang diambil.

Dasar penyaluran kebajikan, penyediaan kemudahan kesihatan dan pengawalan keselamatan yang berkesan kepada semua golongan rakyat tanpa mengira geografi, kaum dan latar belakang harus diberi penekanan dan lebih perhatian.

Pemerintah seharusnya mempunyai sifat kompeten dan bijak dalam memutuskan sesuatu polisi tanpa mengabaikan kebajikan, kesihatan dan keselamatan rakyat. Kerajaan perlu mengambil kira segenap aspek dan mencari model solusi terbaik secara holistik dan tidak hanya bergantung kepada sumber yang terhad sahaja.

Dalam perkembangan terkini COVID-19, kecekapan dan kebijaksanaan pemimpin akan diperhatikan oleh masyarakat umum. Pemimpin kerajaan diharapkan bersikap dan bertindak secara rasional dengan mengamalkan integriti yang tinggi dan harus bersedia untuk bertanggungjawab sepenuhnya terhadap keputusan yang dibuat dalam perkara yang berkaitan dengan kepentingan awam.

Menurut Ahmad Atory Hussain (1992), sesuatu dasar atau polisi itu dikatakan rasional apabila ia sangat cekap iaitu nisbah antara nilaian yang dicapai dan nilaian-nilaian yang ia korbankan itu positif dan lebih tinggi daripada mana-mana alternatif polisi.1

Menurut beliau lagi, pembuat dasar perlu mengambil kira beberapa perkara untuk membuat dasar yang rasional. Antaranya adalah:

i. Mengetahui semua nilaian dan pemilihan masyarakat serta pertimbangan yang relatif,

ii. Mengenal pasti semua alternatif dasar yang tersedia,

iii. Tahu dan maklum akan kesan bagi setiap dasar alternatif tersebut,

iv. Dan akhirnya, pemimpin harus bijak memilih dasar yang paling cekap dan menyeluruh yang boleh diketahui dan dipertimbangkan.

Masa untuk masyarakat tingkatkan herdikan sosial

Sebagaimana yang disebut oleh Ketua Pengarah Pusat Governans, Integriti dan Anti Rasuah Nasional (GIACC), Tan Sri Abu Kassim Mohamed dalam program Bicara Bina Negara anjuran Jabatan Kajian dan Advokasi Pertubuhan IKRAM Malaysia yang diadakan pada 30 September lalu, bahawa herdikan sosial itu sangat perlu untuk memberikan signal kepada pemerintah bahawa masyarakat langsung tidak akan berkompromi dengan segala bentuk salah laku dan sikap tidak berintegriti para pemimpin.

Herdikan sosial yang kuat dan tegas harus datang daripada segenap lapisan masyarakat kerana herdikan ini bukan sahaja mampu mengubah landskap pemerintahan negara ke arah pemerintahan yang lebih berintegriti dan kompeten, malahan mampu membuatkan para pemimpin yang dipilih merasa gerun dan takut untuk melakukan kesilapan dan salah laku kerana mereka akur akan kuasa yang ada pada rakyat. Tiada lagi istilah pemimpin kebal daripada undang-undang ataupun layanan double standard antara pemimpin dan rakyat.

Daripada Tamim ad-Dari RA beliau berkata, Rasulullah SAW pernah bersabda yang bermaksud:

“Agama itu adalah nasihat.” Kami (para sahabat) bertanya: “Kepada siapa, wahai Rasulullah?” Baginda menjawab: “Kepada Allah (dengan mentaati-Nya), kitab Allah (dengan menuruti kandungannya), Rasul-Nya (dengan mengikuti suruhannya), para pemimpin orang-orang Islam (dengan menegur dan menasihatinya), dan orang awam dalam kalangan mereka (dengan amar makruf nahi mungkar.” (HR Muslim)

Daripada hadis ini, ia jelas menerangkan bahawa pemimpin itu juga harus ditegur dan dinasihati apabila mereka melakukan kesilapan. Malahan, pemimpin yang baik itu adalah pemimpin yang boleh berlapang dada menerima teguran dan tidak berasa hina serta mengakui kesilapan tanpa mengira statusnya sebagai seoarang pemimpin.

Oleh itu, menjadi tanggungjawab kita untuk saling menegur dan menasihati pemimpin apatah lagi apabila melibatkan kemaslahatan dan kepentingan rakyat dan negara.

Teruskan suara-suara kita, #HerdikanSosial dengan menyatakan bahawa yang salah itu adalah salah dan yang benar itu adalah benar tanpa mengira siapa pun yang melakukan kesalahan serta apa jua pegangan ideologi dan politiknya.

Lebih penting bagi kita sebagai rakyat, haruslah bijak memilih para pemimpin yang mempunyai ciri-ciri integriti dan kompeten demi masa depan negara dan generasi akan datang. Pemimpin yang kompeten tetapi tiada integriti, amatlah berbahaya dan boleh memusnahkan sesebuah negara.

Semoga negara kita terus dilindungi dan terpelihara daripada penyebaran wabak dan virus COVID-19. Ayuh kita teruskan menjadi masyarakat prihatin dan penyayang yang saling membantu tanpa mengira latar belakang agama, bangsa, kaum, etnik mahupun ideologi demi membawa Malaysia menjadi sebuah negara rahmah, harmoni dan sejahtera untuk semua.

Nik Khatijah Nik Mud Jabatan Kajian dan Advokasi Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Mekanisme pelaksanaan subsidi bersasar sedang dirangka – PM

KUALA LUMPUR – Mekanisme sesuai bagi pelaksanaan subsidi bersasar sedang dirangka untuk memastikan peruntukan yang disalur kerajaan dinikmati mereka yang benar-benar berhak, kata Perdana Menteri, Dato’ Sri Ismail Sabri Yaakob.

Beliau berkata, pelbagai perkara perlu diperincikan berhubung mekanisme berkenaan supaya peruntukan kerajaan untuk membantu rakyat negara ini tidak sewenang-wenangnya dinikmati pihak-pihak yang tidak layak, termasuk rakyat asing.

“Memang kerajaan kerugian besar akibat subsidi tersasar dan tidak bersasar ini kerana semua pihak menikmati subsidi yang sepatutnya dikhususkan untuk mereka yang berhak dapat iaitu golongan miskin,” katanya pada sesi soal jawab di Dewan Rakyat di sini hari ini.

Beliau berkata demikian sebagai menjawab soalan tambahan Dato’ Seri Anwar Ibrahim (PH-Port Dickson) berhubung tindakan kerajaan dalam menangani ketirisan subsidi yang turut dinikmati warga asing dan golongan kaya.

Ismail Sabri mengambil maklum bahawa perkara itu telah dikaji beberapa kerajaan sebelum ini, namun belum dapat dilaksanakan sehingga kini.

Perdana Menteri berkata, kerajaan juga sedang mengambil tindakan mengekang aktiviti penyeludupan barangan yang disubsidi seperti minyak masak di peringkat industri dan di sempadan negara.

Beliau berkata, pihak berkuasa akan melakukan audit terhadap pengilang dan mendapatkan maklumat terperinci mengenai pembeli mereka.

“Yang paling senang menyeleweng contohnya pembungkus minyak (repackers), mereka diberi kebenaran untuk membungkus satu tan minyak masak contohnya, ke mana minyak masak itu dihantar, jadi kita akan dapatkan maklumat terperinci di kilang-kilang itu, siapa penerima minyak masak berkenaan,” katanya.

Menurutnya, dari segi penyeludupan di sempadan pula, kerajaan telah mengarahkan Polis Diraja Malaysia (PDRM) dan Angkatan Tentera Malaysia (ATM) untuk terlibat mengawasi aktiviti itu, selain pihak Kementerian Perdagangan Dalam Negeri dan Hal Ehwal Pengguna (KPDNHEP).

“Kerajaan tidak berdiam diri, Perdana Menteri tidak boleh dikatakan tak melakukan apa-apa tindakan, Insya-Allah kita akan lakukan yang terbaik untuk negara,” katanya.

Mengulas lanjut, Ismail Sabri berkata, bagi membantu Keluarga Malaysia menangani kenaikan kos sara hidup, kerajaan memperuntukkan subsidi lebih RM77 bilion berbanding peruntukan asal RM31 bilion bagi 2022.

Beliau berkata, ia termasuk subsidi minyak masak berjumlah RM4 bilion, gandum (RM40 juta), gas petroleum cecair (RM2.6 bilion), diesel (RM7.5 bilion) dan RON95 (RM27 bilion).

“Tidak ada subsidi yang ditarik balik, kalau ada kempen-kempen yang mengatakan sila kembalikan subsidi, itu tidak betul kerana subsidi tidak pernah ditarik balik sejak daripada mula kita laksanakan,” katanya.

Menurutnya subsidi yang diberikan kerajaan menyebabkan kadar inflasi negara berada pada 2.8 peratus, terendah di Asia Tenggara.

Perdana Menteri berkata, selain pemberian subsidi, kerajaan turut menambah bantuan kewangan tunai melalui Bantuan Keluarga Malaysia (BKM), dengan golongan B40 menerima maksimum RM2,600 setahun.

“Insya-Allah kita tengok keadaan, kalau perlu naik, kita naikkan, kalau harga barang sudah stabil kita tidak naikkan,” katanya.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Tuntutan Perkeso: Covid-19 di bawah Penyakit Khidmat

SERI KEMBANGAN – Pertubuhan Keselamatan Sosial (Perkeso) dalam kenyataan pada Ahad memaklumkan akan memproses tuntutan faedah berkaitan kes Covid-19 di bawah kategori Penyakit Khidmat bermula 1 April.

“Selain Covid-19, antara penyakit berjangkit lain yang turut diletakkan di bawah kategori Penyakit Khidmat adalah seperti jangkitan virus Nipah, Tuberkulosis (batuk kering) dan Leptospirosis (penyakit kencing tikus).”

Menurut Perkeso, sekiranya Orang Berinsurans (OB) Perkeso ingin membuat tuntutan faedah bagi kes Covid-19, tuntutan tersebut masih layak dipertimbangkan, namun terhad kepada pekerjaan yang terdedah kepada agen biologi dan adanya jangkitan dalam kalangan pekerja jagaan kesihatan.

“Permohonan tersebut akan diproses sebagai Penyakit Khidmat dan OB yang layak akan menerima faedah-faedah di bawah Skim Bencana Pekerjaan atau Skim Keilatan merangkumi Faedah Hilang Upaya Sementara (FHUS), Faedah Hilang Upaya Kekal (FHUK), Pencen Penakat, Pencen Ilat dan Faedah Pengurusan Mayat (FPM), mengikut kelayakan masing-masing.”

Dalam pada itu, Perkeso turut menyatakan, bagi permohonan tuntutan faedah oleh OB yang disahkan positif Covid-19 sebelum 1 April, proses tuntutan tersebut akan diproses sebagai Bencana Kerja.

Terdahulu, sehingga 26 Mac lalu, Perkeso menerima sebanyak 132,988 kes tuntutan faedah Covid-19 yang merangkumi pekerja tempatan serta asing dan daripada jumlah tersebut, lebih RM133 juta telah dibayar kepada OB sejak pemberian faedah mula dilaksanakan pada 24 Februari 2021.


Tertangguh setahun, Olimpik Tokyo tampil berbeza

Selepas tertundanya temasya bersejarah pada tahun lalu berikutan krisis pandemik yang melanda, Maharaja Jepun, Naruhito mengumumkan pembukaan rasmi Sukan Olimpik Tokyo pada Jumaat lalu, 23 Julai lalu.

Olimpik kali ini berlangsung di bawah langkah-langkah kawalan yang ketat sehingga pertandingan diadakan tanpa kehadiran penonton. Maka bermulalah, tumpuan atlet yang bertanding merebut pingat untuk negara masing-masing.

Di tengah-tengah kontroversi yang berpanjangan mengenai pelaksanaan atau pembatalannya, Olimpik Musim Panas Tokyo akhirnya menyalakan obornya dan akan berlangsung sehingga 8 Ogos.

Stadium Olimpik yang pernah digunakan Jepun semasa menjadi tuan rumah sukan itu pada tahun 1964 diubah suai semula untuk menampung 68,000 penonton dalam satu-satu masa. Dan di stadium itu, Maharaja Jepun Naruhito telah mengumumkan pembukaan sukan itu di harapan kira-kira seribu orang jemputan.

Pada majlis pembukaan itu, beliau telah mengambil kesempatan memberikan penghormatan kepada mangsa bencana nuklear Fukushima pada Mac 2011, berikutan gempa dahsyat 9.0 skala Richter di pantai timur laut dan tsunami besar yang mencetuskan kehancuran serta mencemari kawasan jiran daripada kesan radioaktif.

Harapan

Dalam pada itu, Presiden Jawatankuasa Olimpik Antarabangsa (IOC), Thomas Bach menyifatkan Olimpik Tokyo sebagai ‘momen harapan’, dengan mengatakan:

“Hari ini adalah harapan. Ya, ia sama sekali berbeza daripada yang kita bayangkan. Tetapi mari kita hargai sekejap kerana kita dapat meneruskan semua ini bersama.”

Menurutnya, para atlet harus mendepani cabaran besar semasa Sukan Olimpik ini berlangsung.

“Kita semua telah mengalami banyak ketidakpastian sejak wabak ini melanda. Para atlet tidak tahu apakah akan dapat berjumpa dengan jurulatihnya pada hari berikutnya.”

“Anda menderita, bertahan, tidak menyerah dan hari ini para atlet mengubah impian Sukan Olimpik menjadi kenyataan. Anda adalah atlet Olimpik sejati. Anda memberi inspirasi kepada kami, IOC dan seluruh komuniti Olimpik. Anda memberi inspirasi kepada kami untuk berjuang sebagaimana anda berjuang, kerana anda, momen ini menjadi kenyataan.”

Menurutnya, orang Jerman menganggap bahawa pelajaran yang telah dipelajari memerlukan lebih banyak solidariti, lebih banyak perpaduan antara masyarakat.

“Solidariti di sini bermaksud lebih daripada menghormati dan tidak mendiskriminasi. Solidariti bermaksud pertolongan, bantuan dan perhatian.”

Selesai ucapannya itu, enam orang membawa bendera Jepun telah berarak masuk ke dalam stadium iaitu empat atlet, wakil IOC dan seorang petugas kesihatan sebagai menghargai usaha yang dilakukan dalam menghadapi wabak virus yang melanda.

Temasya berlangsung

Upacara sederhana, dan perarakan atlet memasuki stadium Olimpik dengan senyuman di balik pelitup muka, dan seorang lelaki dan seorang wanita dibenarkan membawa bendera bersama untuk pertama kalinya.

Kurang daripada 1,000 orang menghadiri temasya pembukaan, yang biasanya merupakan perarakan meriah dan menghiburkan yang penuh dengan selebriti. Tetapi kali ini, ia berlainan sekali iaitu dengan langkah-langkah penjarakan fizikal dan sepanduk yang mendorong para peminat untuk duduk tenang di dalam stadium.

Langkah-langkah kebersihan dan keselamatan yang ketat semasa pembukaan Sukan Olimpik itu turut diambil kira pihak penganjur.

Tetapi temasya itu berlangsung sebagai pertemuan dunia untuk pertama kalinya sejak wabak ini menyerang dunia dan pelancaran acara sukan global terbesar dengan harapan mereka, penonton ratusan juta di layar televisyen.
Ratusan orang Jepun berkerumun di luar stadium untuk menonton bunga api dan mendengar suara dari dalam.

Sebagai balasan, mereka berhadapan dengan puluhan penentang yang menuntut pembatalan Olimpik dan penggunaan dana untuk membantu sektor kesihatan dan gema laungan mereka sampai di sebalik dinding stadium.

“Kami di sini untuk suasana, lampu dan bunga api,” kata Mako Fukuhara, seorang wanita yang menyambut baik Sukan Olimpik ini dilaksanakan. Beliau juga turut menyatakan harapan bahawa sekurang-kurangnya kita akan merasakan suasananya.

Di dalam stadium Olimpik, sejumlah kecil iaitu sekitar 20 orang dari setiap negara berbaris dan berjalan dengan cepat sambil mengikut SOP yang ditetapkan bagi mengelakkan jangkitan.

Manakala, kumpulan lainnya bergerak secara senyap-senyap sambil melambai dengan bendera. Namun, delegasi Argentina membuat bising dan melompat dengan gembira semasa perbarisan berlangsung. Begitu juga, delegasi Perancis yang memasuki stadium Olimpik sambil menyanyikan lagu.

Walaupun majoriti pemimpin dunia dan ketua negara memilih untuk tidak pergi ke ibu negara Jepun, turut hadir dalam majlis pembukaan itu adalah Presiden Perancis Emmanuel Macron yang mana negaranya akan menjadi tuan rumah edisi berikutnya pada tahun 2024, dan wanita pertama AS, Jill Biden.

Oleh kerana itu, penganjur terpaksa memotong perbelanjaan akibat daripada kerugian yang mereka alami, upacara itu tidak sehebat edisi terakhir dan ini tergambar pada para atlet di mana kira-kira 5,700 hadir upacara itu tanpa desakan peminat, daripada kira-kira 11,000 yang akan bertanding dalam sukan tersebut.

Upacara dibuka dengan ditayangkan video yang menunjukkan para atlet berlatih di rumah mereka semasa pandemik. Seterusnya, sebelum bunga api dilancarkan di Stadium Olimpik, para hadirin berdiam diri selama satu minit untuk memberi penghormatan kepada masyarakat dunia yang telah kehilangan nyawa disebabkan pandemik Covid-19.

Sebelumnya, media telah melaporkan angka rasmi yang menunjukkan kerugian berjumlah 1.64 trilion yen, bersamaan USD14.8 bilion termasuk tambahan 294 bilion Yen (USD2.6 bilion) kerana penangguhan Sukan Olimpik ini selama setahun.

Upacara itu telah memaparkan lukisan seni dengan kesan visual dan suara, menampakkan cintanya negara Jepun terhadap kraf tradisional negara Asia diikuti persembahan video ketika atlet memasuki barisan misi dengan irama muzik daripada pemuzik terkenal.

Dron turut menghiasi langit stadium bersama lagu ‘Imagine’ yang dinyanyikan oleh penyanyi Inggeris terkenal John Lennon, yang mengetengahkan tentang dunia yang bebas daripada perkauman, diskriminasi dan kelaparan, dalam salah satu lukisan majlis yang paling indah.

Tekad dan kekecewaan

Selepas penundaan selama setahun pada bulan Mac 2020 lalu, perjalanan Sukan Olimpik termasuk dalam senarai komplikasi yang sangat panjang, hingga mengancam mereka untuk menjadi pemain pasca ‘perang moden pertama’ yang akan dibatalkan, berikutan pandemik yang melanda. Pada masa itu, IOC berharap itu akan menjadi bukti kemenangan terhadap virus tersebut.

Tetapi dengan meningkatnya wabak global virus ini dan munculnya mutan yang hebat menular, ia menurunkan semangat kemenangan dan memicu penentangan yang semakin meningkat di negara itu.

Dengan dinyalakan obor ini, waktu temasya Sukan Olimpik ini telah tiba. Namun para atlet berdepan dengan kekurangan yang paling menonjol, iaitu massa atau penyokongnya yang tidak dapat memberi sorakan.

Langkah keselamatan yang ketat

Sukan Olimpik ialah sukan antarabangsa yang diadakan setiap empat tahun. Bermula sejak Yunani Purba, ia dihidupkan semula oleh seorang bangsawan Perancis bernama Pierre de Coubertin pada akhir abad ke-19. Sukan ini yang turut dikenali sebagai Olimpik Musim Panas telah diadakan tahun sejak 1896 kecuali ketika Perang Dunia.

Selain itu, Sukan Olimpik Musim Sejuk telah dimulakan pada tahun 1924. Namun begitu, sukan ini tidak lagi diadakan serentak dengan Sukan Olimpik Musim Panas pada 1996.

Buat julung kalinya, Perkhidmatan Penyiaran Olimpik tahun ini telah mengetengahkan rakaman audio suara orang ramai pada sukan sebelumnya dan disesuaikan dengan setiap sukan, serta akan disiarkan di tempat-tempat pertandingan.

Para atlet juga akan menerima dorongan dan semangat melalui skrin klip video (selfie) yang dihantar dari seluruh dunia. Mereka juga turut boleh berkomunikasi melalui video dengan orang yang mereka sayangi setelah pertandingan selesai.

Walaupun terdapat peraturan tegas yang diambil sebelum kedatangan peserta Olimpik seperti menjalani beberapa ujian PCR dan memuat turun aplikasi pengesanan dan pemantauan kesihatan terutama ‘OCHA’, terdapat juga beberapa kecederaan muncul dalam kalangan atlet dan pentadbir misi pada hari-hari menjelang upacara pembukaan.

Mereka diwajibkan memakai pelitup muka setiap saat kecuali ketika makan, tidur atau bertanding, dan mereka hanya dibenarkan melakukan perjalanan antara Olympic Village dan kemudahan sukan yang lain.

Di tengah-tengah kontroversi yang berpanjangan mengenai pelaksanaan atau pembatalannya, Olimpik Musim Panas Tokyo akhirnya menyalakan obornya dan akan berlangsung sehingga 8 Ogos.

Dalam pada itu, Presiden Jawatankuasa Olimpik Antarabangsa (IOC), Thomas Bach menyifatkan Olimpik Tokyo sebagai ‘momen harapan’, dengan mengatakan:

“Hari ini adalah harapan. Ya, ia sama sekali berbeza daripada yang kita bayangkan. Tetapi mari kita hargai sekejap kerana kita dapat meneruskan semua ini bersama.”

Menurutnya, para atlet harus mendepani cabaran besar semasa Sukan Olimpik ini berlangsung.

“Kita semua telah mengalami banyak ketidakpastian sejak wabak ini melanda. Para atlet tidak tahu apakah akan dapat berjumpa dengan jurulatihnya pada hari berikutnya.”

Menurutnya, orang Jerman menganggap bahawa pelajaran yang telah dipelajari memerlukan lebih banyak solidariti, lebih banyak perpaduan antara masyarakat.

“Solidariti di sini bermaksud lebih daripada menghormati dan tidak mendiskriminasi. Solidariti bermaksud pertolongan, bantuan dan perhatian.”

Langkah-langkah kebersihan dan keselamatan yang ketat semasa pembukaan Sukan Olimpik itu turut diambil kira pihak penganjur.

Selain itu, Sukan Olimpik Musim Sejuk telah dimulakan pada tahun 1924. Namun begitu, sukan ini tidak lagi diadakan serentak dengan Sukan Olimpik Musim Panas pada 1996.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Isu LCS: Bekas Panglima TLDM Didakwa Pecah Amanah

KUALA LUMPUR – Bekas Panglima TLDM, Tan Sri Ahmad Ramli Mohd Nor hari ini didakwa di Mahkamah Sesyen di sini atas tiga pertuduhan pecah amanah membabitkan RM21.08 juta.

Ketiga-tiga pertuduhan itu adalah berhubung dengan projek pembinaan Kapal Tempur Pesisir (LCS) bagi perolehan Tentera Laut Diraja Malaysia (TLDM).

Bekas Pengarah Urusan dan Naib Presiden Boustead Naval Shipyard Sdn Bhd (BNS) itu didakwa meluluskan tiga pembayaran kepada tiga syarikat tanpa kelulusan Ahli Lembaga Pengarah BNS, menjadikan ia satu kesalahan di bawah Seksyen 409 Kanun Keseksaan.

Mengikut pertuduhan pertama, Ahmad Ramli didakwa meluluskan pembayaran berjumlah RM13,541,140 kepada Syarikat Setaria Holding Limited, Singapura antara 26 Julai 2010 hingga 25 Mac 2011.

Bagi pertuduhan kedua, beliau didakwa meluluskan pembayaran berjumlah RM1,360,716 kepada Syarikat JSD Corporation Pte Ltd, Singapura antara 19 April hingga 4 Mei 2011.

Bagi pertuduhan ketiga, beliau didakwa meluluskan pembayaran berjumlah RM6,182,295 kepada Sousmarin Armada Ltd, Singapura antara 28 Oktober hingga 22 November 2020.

Jika sabit kesalahan, Ahmad Ramli boleh dikenakan hukuman penjara tidak kurang dua tahun, tidak melebihi 20 tahun dan juga denda bagi setiap pertuduhan.

Beliau mengaku tidak bersalah dan meminta dibicarakan selepas pertuduhan dibacakan di hadapan Hakim Suzana Hussain, yang membenarkan ikat jamin RM500,000 dengan seorang penjamin dan menetapkan 24 November untuk sebutan semula kes.

Selain itu, hakim turut mengarahkan pasport milik Ahmad Ramli diserahkan kepada mahkamah sehingga selesai perbicaraan.

Pada 4 Ogos, Jawatankuasa Kira-kira Wang Negara (PAC) mendedahkan dalam laporannya bahawa tiada sebuah pun kapal LCS disiapkan dan diserahkan kepada kerajaan sehingga kini, walaupun RM6.08 bilion sudah dibayar kepada BNS sejak projek ini dimulakan pada tahun 2014.

PA turut mendedahkan lebihan kos projek LCS berjumlah RM1.4 bilion, dengan RM400 juta digunakan untuk membayar hutang lama daripada projek kapal peronda lama.

Berikutan itu, pada 11 Ogos, SPRM dilaporkan berkata bahawa pihaknya telah sudah mengemukakan kertas siasatan membabitkan beberapa individu yang mempunyai kaitan dakwaan penyelewengan dalam pengendalian projek LCS kepada Jabatan Peguam Negara.


Kenyataan Media: IKRAM dan MUSLEH anjur debat antarabangsa

30 Jun 2011 hingga 3 Julai 2011 bertempat di Hotel Putra, Jalan Tun Razak, Kuala Lumpur.

Kejohanan empat hari ini dianjurkan dengan kerjasama Universiti Islam Antarabangsa Malaysia (UIAM) dan  International Centre for Educational Excellence (ICEE). Majlis penutup  dan penyampaian hadiah akan disempurnakan oleh Y.B. Dr. Haji Mohd Puad Bin Zarkashi, Timbalan Menteri Pelajaran Malaysia pada hari Ahad bersamaan 03hb Julai 2011 pukul 2.30 petang.

Kejohanan ini bertujuan untuk mencungkil dan mengasah bakat-bakat pendakwah dan pemidato di kalangan pelajar-pelajar sekolah menengah di samping  membudayakan mereka  berhujah  berdasarkan fakta dan bertukar pandangan secara rasional, berhikmah dan beradab.  Kepetahan dan kefasihan serta teknik pemikiran yang kritis digabungkan secara bersama dalam menyampaikan perdebatan dengan sempurna. Kejohanan ini juga akan menjadi medan pertemuan, perbincangan dan perkongsian pengalaman di antara penyelidik, penggiat, pengusaha dan pihak yang berkepentingan dalam sistem pendidikan Islam negara dan serantau.

Lapan Puluh Dua (82) buah pasukan daripada sekolah-sekolah di Malaysia, Singapura ,Thailand  dan Indonesia akan berdebat atas tema-tema yang berkaitan  politik, ekonomi, alam sekitar, sosial, sukan, kesihatan dan pendidikan.  Kejohanan ini dibuka kepada tiga kategori iaitu Bahasa Melayu, Bahasa Inggeris dan Bahasa Arab.  Kejohanan ini berdasarkan format debat ala-Parlimen Malaysia yang mengaplikasikan sistem “power match” berkumpulan yang lazimnya digunakan dalam pertandingan-pertandingan antara universiti di peringkat antarabangsa. Sila layari blog kejohanan di http://muslehdebate.webs.com untuk maklumat terkini.

Pihak penganjur mengalu-alukan kehadiran pelajar-pelajar sekolah, mahasiswa institusi pengajian tinggi dan masyarakat umum untuk turut hadir menyaksikan kehebatan pendebat-pendebat beraksi.

Pihak penganjur juga mengalu-alukan kehadiran wakil-wakil media bagi membuat liputan sepanjang kejohanan berlangsung dan semasa majlis perasmian penutup oleh oleh Y.B. Dr. Haji Mohd Puad Bin Zarkashi , Timbalan Menteri Pelajaran Malaysia.

Sila maklumkan kehadiran  di talian  013-9995726 (Shariff)  atau  melalui Faks 03-41011561 bagi memudahkan pihak kami membuat persediaan.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Menghidupkan Ramadan yang lebih bermakna

Ku mengharapkan Ramadan kali ini penuh makna

Agar dapat ku lalui dengan sempurna

Masih terngiang-ngiang bait-bait awal lagu ‘Harapan Ramadan’ nyanyian Man Bai yang menyentuh tentang keinginan yang berkobar-kobar bagi menghidupkan bulan mulia ini dengan penuh makna.

Alhamdulillah, pada tahun ini kita masih diberi peluang bertemu lagi dengan tetamu yang amat dirindui, bulan Ramadan al-Mubarak yang penuh keberkatan, kerahmatan dan pengampunan daripada Allah SWT.

Persoalannya, mampukah kita menjadikan Ramadan kali ini lebih baik dan bermakna daripada sebelumnya? Rasulullah SAW bersabda:

“Sesiapa yang berpuasa pada bulan Ramadan dengan penuh keimanan dan pengharapan, maka akan diampunkan dosanya yang telah lalu.” (HR Bukhari, No. 38)

Hadis ini menggambarkan bahawa syarat-syarat untuk diampunkan dosa-dosa yang lalu diampuni adalah ‘imanan’ (penuh keimanan) dan ‘ihtisaban’ (pengharapan).

Dalam kitab Fathul Bari yang mensyarahkan hadis tersebut, Imam Ibnu Hajar al-Asqalani mendefinisikan keimanan dengan beriktikad akan hak kefarduan puasa dan pengharapan pula adalah memohon ganjaran daripada Allah SWT.

Manakala bagi Imam al-Khattabi, pengharapan adalah azimah iaitu seseorang itu berpuasa dalam keadaan amat mengharapkan ganjaran yang baik daripada Allah SWT untuk dirinya tanpa merasa berat serta panjang hari-harinya.

Dalam kitab al-Minhaj Syarh Sahih Muslim, Imam an-Nawawi mendefinisikan keimanan iaitu seseorang itu membenarkan akan fadilatnya dan pengharapan pula adalah seseorang itu berpuasa kerana menginginkan Allah dan tidak melakukannya disebabkan ingin dilihat oleh manusia atau apa yang bertentangan dengan makna ikhlas.

Daripada definisi tersebut, boleh disimpulkan daripada hadis ini bahawa keimanan bermakna membenarkan kefarduan puasa dan fadilatnya serta melaksanakannya, manakala pengharapan pula bermakna memohon dan mengharapkan ganjaran baik Allah SWT dengan keikhlasan beribadah sepanjang Ramadan.

Keimanan dan pengharapan ini juga disebutkan dalam dua hadis lain. Rasulullah SAW bersabda:

“Sesiapa yang mendirikan bulan Ramadan dengan penuh keimanan dan pengharapan, maka akan diampunkan dosanya yang telah lalu.” (HR Bukhari, No. 37)

“Sesiapa yang mendirikan Lailatulqadar dengan penuh keimanan dan pengharapan, maka akan diampunkan dosanya yang telah lalu.” (HR Bukhari, No. 35)

Oleh itu, keyakinan dalam melaksanakan segala ketaatan dan perintah Allah SWT, serta mengharapkan ganjaran baik daripada-Nya dengan keikhlasan beribadah sepanjang Ramadan, menjadi kunci untuk diampunkan dosa-dosa yang lalu.

Inilah Ramadan yang lebih baik dan bermakna, dosa-dosa lalu diampunkan dan segala ibadah Ramadan diterima Allah SWT.

Ramadan tiada makna jika hanya menahan lapar dahaga.

Ramadan tiada makna jika ibadat lain selain puasa entah ke mana.

Ramadan tiada makna jika pembaziran masih berleluasa.

Ramadan tiada makna jika hanya mulut dan perut sahaja yang berpuasa.

Ramadan tiada makna jika akhlak ‘ke laut’ juga.

Ramadan tiada makna jika tiada perubahan positif pada diri kita.

Ramadan juga tiada makna jika dosa-dosa kita tidak diampunkan oleh Yang Maha Esa.

Rasulullah SAW bersabda: “..Rugi (celaka) orang yang masuk Ramadan, kemudian Ramadan itu berlalu sebelum dosa-dosanya diampuni.” (HR Tirmidzi, No. 3545, Status: Sahih)

Rebutlah peluang Ramadan kali ini dengan melaksanakan ibadah yang terbaik dan penuh keikhlasan kerana-Nya.

Andai ini Ramadan yang terakhir, ayuh kita hidupkan Ramadan yang lebih bermakna dengan bersihnya kita daripada dosa-dosa serta bergembira apabila bertemu dengan-Nya di akhirat sana.

Rasulullah SAW bersabda: “Orang yang berpuasa akan memperolehi dua kegembiraan: kegembiraan ketika dia berbuka puasa dan kegembiraan ketika dia bertemu Tuhannya nanti…” (HR Muslim, No. 1945)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Gugur GEG: Kenyataan Azrul Khalib Sangat Mengelirukan

SERI KEMBANGAN – Persatuan Kesihatan IKRAM Malaysia (IKRAM Health) hari ini menganggap cadangan Azrul Mohd Khalib, Ketua Eksekutif Pusat Kesihatan dan Dasar Sosial Galen berkaitan Generational End Game (GEG) baru-baru ini sangat mengelirukan.

Beliau dilaporkan dalam satu kenyataan yang mencadangkan agar peruntukan untuk generasi penamat rokok, Generational End Game (GEG) digugurkan daripada Rang Undang-Undang (RUU) Kawalan Produk Tembakau dan Merokok bagi membolehkan ia dapat diluluskan dengan segera.

Yang Dipertua IKRAM Health, Dr Mohd Afiq Mohd Nor berkata, Penyata Jawatankuasa Pilihan Khas Parlimen Menimbang RUU Kawalan Produk Tembakau 2022 yang telah disiarkan pada 5 Oktober 2022, menyarankan beberapa pembaikan yang perlu dilakukan.

“Dalam penyata itu juga, didapati semua Ahli Jawatankuasa telah bersetuju bahawa peruntukan GEG ini mesti dikekalkan memandangkan Malaysia berdepan dengan masalah berganda rokok konvensional bersama rokok elektronik,” jelasnya.

Tambahnya, tanpa GEG, usaha untuk menurunkan prevalen perokok di Malaysia kurang daripada 5 peratus tidak akan menjadi kenyataan sampai bila-bila, kerana setiap tahun golongan muda akan sentiasa direkrut oleh industri untuk menjadi penagih baharu nikotin melalui produk merokok seperti vape.

“Kita dapat lihat bagaimana industri dan pengusaha vape sentiasa mensasarkan golongan muda ini dalam strategi pemasaran produk mereka.”

“Pelbagai bentuk vape yang menarik perhatian memenuhi cita rasa golongan ini akan direka untuk memperdaya mereka,” ujarnya.

Menurut Dr Mohd Afiq, kajian oleh Kementerian Kesihatan Malaysia (KKM) menunjukkan bahawa  penggunaan rokok elektronik dalam kalangan remaja berumur 13 hingga 17 tahun semakin kritikal apabila ia meningkat dari 9.8 peratus pada tahun 2017 kepada 14.9 peratus pada tahun 2022.

“Bayangkan sekiranya peruntukan GEG digugurkan dan hanya mengekalkan status quo iaitu larangan merokok terhadap golongan umur bawah 18 tahun, maka selepas mereka berumur 18 tahun tidak ada lagi perlindungan yang kerajaan berikan kepada mereka.”

“Tidak mungkin kita sanggup membiarkan golongan yang berumur selepas 18 tahun ini terpedaya dan terjerumus dengan masalah penggunaan rokok dan rokok elektronik ini,” tegas beliau.

Oleh itu, menurutnya, sebagai Ahli Parlimen yang bertanggungjawab, GEG ini sangat penting dan mesti disokong demi masa depan anak-anak Malaysia, manakala majoriti rakyat pula secara majoritinya telah memberi sokongan besar dalam mewujudkan akta baru dan GEG ini.

“GEG adalah jalan keluar kepada permasalahan komplikasi penyakit daripada tabiat merokok dan ketagihan nikotin yang telah lama membunuh puluhan ribu nyawa dan membebankan kewangan negara,” katanya lagi.

Jelasnya, GEG tidak menindas atau mendiskriminasikan perokok dan pengguna vape yang sedia ada, kerana mereka akan masih boleh merokok sehingga akhir hayat hidup mereka, namun usaha kerajaan dan pelbagai pihak untuk menggalakkan mereka berhenti akan terus dijalankan demi menyelamatkan nyawa mereka.

“GEG akan melindungi golongan muda yang akan menjadi sasaran baru industri tembakau dan rokok elektronik atau vape untuk membeli produk mereka seterusnya menjadi penagih nikotin selama-lamanya.”

“Mereka yang lahir selepas tahun 2007 akan dilindungi dengan undang-undang daripada terdedah kepada tabiat buruk ini kerana wujudnya larangan merokok, membeli dan dijual kepada mereka.”

Oleh itu, IKRAM Health merasakan kenyataan Azrul Khalib itu adalah sangat mengelirukan.

“Beliau sedar akan kepentingan GEG, beliau sedar yang berbilion ringgit dapat dijimatkan dalam perbelanjaan kesihatan untuk rawatan penyakit berkaitan merokok, beliau sedar GEG akan membantu menyelamatkan nyawa ribuan rakyat setiap tahun dan beliau sedar kanak-kanak kini sedang direkrut menjadi penagih baru, namun beliau masih ingin membuang GEG daripada akta baharu nanti.”

Tegas Dr Mohd Afiq, IKRAM Health membantah sekeras-kerasnya usaha untuk menggugurkan peruntukan GEG daripada akta baharu Kawalan produk tembakau dan Merokok yang akan dibentangkan dalam persidangan dewan rakyat akan datang.

“Tatkala majoriti rakyat sedang memberi sokongan terhadap GEG ini, maka inilah masanya untuk kita merealisasikannya,” katanya.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Doktor Kembali Mogok di England, Tuntut Gaji Naik

Buat pertama kali, pakar perunding dan doktor muda bergabung bersama dalam pelancaran mogok yang telah bermula sejak 19 September lepas dan dijangka berlarutan sehingga hari ini.

Kedua-dua pakar perunding dan doktor muda Persatuan Perubatan British (BMA) akan sekali lagi bergabung dan melancarkan mogok pada 2 hingga 4 Oktober. Semasa mogok dilancarkan, perkhidmatan perubatan  dihadkan untuk rawatan kecemasan dan perlindungan asas di wad-wad hospital.

Beribu-ribu pakar perunding Perkhidmatan Kesihatan Negara (NHS) dan doktor muda BMA telah melancarkan beberapa siri mogok sebelum ini di seluruh England yang telah bermula sejak Disember tahun lepas, menyebabkan negara itu berdepan dengan satu lagi gelombang tindakan industri.

Pengerusi bersama jawatankuasa doktor muda BMA, Dr Rob Laurenson dan Dr Vivek Trivedi berkata, “Kami menghantar satu mesej dengan lantang dan jelas kepada kerajaan bahwa kami tidak akan pergi ke mana-mana.”

“Kami bersedia untuk meneruskan tindakan perindustrian kami apabila keadaan memaksa dan ini tidak perlu dilakukan. Perdana Menteri mempunyai kuasa untuk menghentikan sebarang tindakan lanjut dengan membuat tawaran yang menyakinkan.”

BMA yang mewakili hampir 200,000 doktor di Britain berkata, kumpulan perubatan menyaksikan pemotongan gaji 26 peratus dalam tempoh 15 tahun yang lalu, dan ini tidak seimbang dengan kadar inflasi yang naik secara mendadak.

Pada Julai lalu, golongan doktor muda telah dianugerahkan kenaikan gaji sebanyak 6 peratus dan penambahan sebanyak 1,250 paun tetapi kesatuan itu mendakwa doktor masih menghadapi pemotongan gaji dalam keadaan semasa.

Hasil tinjauan BMA terhadap 3,819 doktor muda pada November dan Disember tahun lalu mendedahkan, empat daripada 10 doktor muda (40 peratus) merancang untuk meninggalkan NHS sejurus selepas memperolehi kerja lain.

Gaji yang rendah dan tekanan kerja adalah faktor utama yang menyebabkan doktor muda ingin keluar.

Menurut BMA, doktor muda telah menghadapi pemotongan gaji yang paling teruk daripada mana-mana pekerja sektor awam dalam tempoh 15 tahun yang lalu sehingga gaji mereka jatuh lebih daripada satu perempat daripada gaji tahun 2008/09.

Doktor muda membentuk kira-kira 45 peratus daripada tenaga kerja perubatan NHS dan dua pertiga daripada mereka adalah ahli BMA.

Setakat ini, lebih 940,000 pelantikan dan rawatan terpaksa ditangguhkan kerana tindakan mogok oleh kakitangan NHS sejak Disember.

Selain doktor dan pakar perunding, kakitangan perubatan lain seperti jururawat, pekerja ambulans, fisio dan radiografi, semuanya turut mengambil bahagian dalam mogok.

Perkhidmatan kesihatan tergelanda dan janji temu ditunda sehingga menjejaskan pesakit dan kualiti perkhidmatan kesihatan awam.

Pengarah perubatan NHS England, Prof Sir Stephen Powis berkata, “NHS tidak pernah melihat tindakan industri seperti ini dalam sejarahnya dan menyebabkan kemudaratan yang sangat besar.”

Dalam pada itu, Setiausaha Kesihatan, Steve Barclay menyifatkan tindakan mogok ini mengecewakan kerana pesakit terpaksa menanggung risiko, menyebabkan senarai menunggu pemeriksaan bertambah panjang dan membebankan seluruh tenaga kerja.

Data menunjukkan tunggakan hospital telah melebihi 7.5 juta buat kali pertama, bermakna hampir satu daripada tujuh orang berada dalam senarai menunggu hospital.

“Pintu saya sentiasa terbuka untuk membincangkan bagaimana kita boleh bekerjasama dengan kakitangan NHS untuk meningkatkan kehidupan kerja mereka, tetapi anugerah gaji ini adalah muktamad, jadi saya menggesa BMA untuk menghentikan mogok,” ujar Steve Barclay.

Seperti negara-negara lain di Eropah, United Kingdom telah menghadapi beberapa siri mogok sebelum ini daripada kalangan guru, pemandu kereta api dan jururawat. Mereka telah mendesak untuk mendapatkan gaji yang seiring dengan kenaikan kos sara hidup yang melambung tinggi.

Beberapa bulan lalu, kerajaan mengumumkan kenaikan gaji untuk berjuta-juta pekerja sektor awam, termasuk sektor perguruan yang menamatkan mogok mereka apabila kerajaan menawarkan kenaikan gaji sebanyak 6.5 peratus.

Basmin Maarof
Pegawai Jabatan Komunikasi dan Media
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Banjir Lima Negeri: Lebih 34,000 Mangsa di 255 PPS

SERI KEMBANGAN – Jumlah mangsa banjir di empat negeri terus meningkat setakat pagi ini dengan 34,912 orang ditempatkan di 255 pusat pemindahan sementara (PPS) berbanding 31,375 mangsa malam tadi.

Jawatankuasa Pengurusan Bencana Negeri (JPBN), memaklumkan, Segamat masih teruk terjejas dengan 3,456 keluarga dipindahkan ke 76 PPS, diikuti Kluang (1,519 keluarga/38 PPS); Batu Pahat (1,082 keluarga/22 PPS); Kota Tinggi (887 keluarga/18 PPS) dan Muar (787 keluarga/17 PPS).

Di Pahang, Sekretariat JPBN melaporkan jumlah mangsa banjir meningkat pagi ini dengan 1,844 mangsa berada di 28 PPS berbanding 1,769 mangsa di 27 PPS malam tadi.

Daerah Rompin terus merekodkan jumlah mangsa paling ramai iaitu 1,190 orang di 14 PPS diikuti Maran dengan 355 orang di lima PPS.

Di Negeri Sembilan, Portal InfoBencana Jabatan Kebajikan Masyarakat (JKM) melaporkan seramai 1,061 mangsa daripada 301 keluarga ditempatkan di 12 PPS setakat 6 pagi ini membabitkan Tampin dan Jempol manakala dua PPS di Kuala Pilah telah ditutup petang semalam.

Selain itu, Jabatan Kerja Raya (JKR) negeri, dalam kenyataan, turut memaklumkan tiga laluan ditutup kepada semua kenderaan akibat dinaiki air iaitu di Jalan Londah-Pasir Besar (jalan ladang), Jalan Gemas-Seremban (Jambatan Sungai Kelamah) dan Felda Jelai 2-Pasir Besar (laluan utama).

Di Melaka, jumlah mangsa banjir kembali meningkat kepada 99 mangsa daripada 25 keluarga pada jam 6 pagi ini berbanding 78 mangsa daripada 20 keluarga malam tadi.

Di Sarawak, Sekretariat JPBN melaporkan jumlah mangsa banjir setakat 6 pagi ini iaitu 43 mangsa yang berada di dua PPS.

Sementara itu di Sabah, bencana banjir di negeri ini pulih malam tadi dan semua mangsa banjir telah dibenarkan pulang ke rumah masing-masing.

Sekretariat JPBN Sabah dalam kenyataan memaklumkan, PPS terakhir iaitu Dewan Mini Kampung Simpang Entilibon di Tongod sebelum ini menempatkan 108 orang daripada 24 keluarga ditutup petang semalam.

Dalam pada itu, sebanyak RM10 juta bantuan mangsa banjir di Johor disalurkan kepada Agensi Pengurusan Bencana Negara (Nadma) bagi membeli barangan keperluan dan bantuan tambahan kepada penduduk terjejas banjir di negeri itu.

Timbalan Perdana Menteri Datuk Seri Dr Ahmad Zahid Hamidi berkata, peruntukan segera itu bagi memastikan semua kelengkapan di pusat pemindahan sementara (PPS) mencukupi, memandangkan angka penduduk terjejas terus meningkat.

“Saya dimaklumkan terdapat kekurangan selimut, bantal dan tilam. Ketua Pengarah Nadma sudah bagi tahu Pegawai Daerah agar pembelian dilakukan segera dan pembayaran kepada Jawatankuasa Pengurusan Bencana Daerah akan dilakukan segera sebagai tindakan pantas Nadma bagi menyelesaikan masalah kekurangan itu,” katanya.

Ahmad Zahid yang juga Pengerusi Jawatankuasa Pengurusan Bencana Pusat berkata demikian kepada pemberita selepas melawat PPS Sekolah Jenis Kebangsaan Cina (SJKC) New Kota di sini hari ini.

Turut hadir Menteri Besar Datuk Onn Hafiz Ghazi.

Bagi membantu meringankan beban mangsa-mangsa banjir, Yayasan Ikram Malaysia turut membuka Tabung Bencana yang boleh disalurkan melalui pautan http://billplz.com/tbencana.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…